2022 йил биринчи чорагида энг кўп сотилган смартфон қайси эканлиги маълум бўлди - Terabayt.Uz\nХалқаро маълумотлар корпорацияси (IDC) таҳлилчиси Франсиско Жеронимо ўз Twitter саҳифасида 2022 йилнинг илк чорагида энг кўп сотилган смартфонлар топ бешталигини эълон қилди. Унга кўра, рўйхатнинг учта ўрнини Apple'нинг сўнгги авлоддаги флагманлари банд қилган бўлса, қолган икки ўринни ўрта бюджетли Samsung телефонлари эгаллаган. Афсуски, смартфонларнинг қанча миқдорда сотилганлиги ёки уларнинг бозордаги улуши ҳақида маълумот берилмаган.\nСуратдан кўриш мумкинки, Apple'нинг iPhone 13 смартфони бир неча йил аввалги дизайн билан чиқарилганига қарамай жорий йилнинг биринчи уч ойлигида энг кўп сотилган бўлган. Қолган рақобатчиларга қарайдиган бўлсак, Apple флагмани ўзининг бошқа моделдагилари билан тўқнаш келганга ўхшайди. Шундай қилиб, кейинги фахрли иккинчи ўринни ҳам Apple ўтган йили тақдим қилган iPhone 13 қаторидаги смартфон, iPhone 13 Pro Мах модели қўлга киритган ва бундан одамлар каттароқ экран, яхшироқ камера ва узоққа етувчи батарея қуввати учун кўпроқ пул тўлашга тайёр эканликларини билиш мумкин. Шунингдек, яна бир iPhone 13 модели, iPhone 13 Pro Samsung бюджет смартфонидан кейинги тўртинчи ўринни банд қилган.\nApple'нинг деярли барча юқори даражадаги, қиммат смартфонлари топ ўринларга давогарлик қилаётган бир вақтда Жанубий Кореялик Samsung компаниясининг фақат ўрта даражадаги смартфонлари топ бешликка кира олган холос. Ўтган 2021 йилда энг кўп сотилган телефон бўлган Galaxy А12 ҳали ҳам энг кўп харид қилинаётганлар орасида ва у бугунги рўйхатнинг учинчи ўрнини эгаллаган. Galaxy А32, яна бир ўрта бюджетли смартфони эса йилнинг биринчи чорагида энг кўп сотилган бешинчи смартфони бўлиб, рўйхат у билан якунланади.\nЎҚИНГ: Apple'нинг сентабрдаги тақдимот санаси маълум бўлди!\n#Apple iPhone 13 #Apple iPhone 13 Pro Max #Apple iPhone 13 Pro #Samsung Galaxy A12 #Samsung Galaxy A32 4G


БАЙРАМ СЕРФАЙЗ ВА КЎНГИЛЛИ ЎТСИН » Иштихон овози газетаси\nЯна бир янги йилга қадам қўймоқдамиз. Якунланаётган йил туманимиз ҳаётида ҳам унутилмас из қолдирганига амин бўламиз. Ўзбекистон Республикаси Олий Мажлиси Қонунчилик палатаси ҳамда маҳаллий кенгашларга ўтказилган сайловлар йилнинг энг муҳим воқеаларидан бири бўлди. 22 декабрь куни юртдошларимиз ўзларининг сиёсий ҳуқуқларидан фойдаланган ҳолда халқимизнинг муносиб фарзандлари учун якдиллик билан овоз бердилар.\nМаълумки, Иштихон мамлакатимиз миқёсида ўз салоҳиятига эга бўлган туманлардан бири саналади. Деҳқонларимиз пахта, ғалла, пилла етиштириш режаларини уддалаб, туман иқтисодининг юксалишига ўзларининг муносиб ҳиссасини қўшдилар. Иштихон шаҳрида иккита енгил саноат корхонаси иш бошлаши натижасида аҳоли бандлигини таъминлашда кенг имкониятлар яратилди.\nХалқимизнинг турмуш фаровонлигини ошириш, улар учун муносиб шароитлар яратишга алоҳида эътибор қаратилмоқда. Бу йил ҳам учта қишлоқда “Обод қишлоқ” дастури асосида кенг кўламли бунёдкорлик ишлари амалга оширилди. Қайчили массивида эса замонавий ва барча қулайликларга эга бўлган тураржой бинолари қуриб, фойдаланишга топширилди. Аҳолининг ёрдамга муҳтож қатламлари, нуронийлар, кам таъминланган оилаларга ғамхўрлик кўрсатишга ҳам алоҳида эътибор қаратилди.\nЮртдошларимиз янги йилни кўтаринки кайфият билан кутиб олишмоқда. Байрам муносабати билан туман ҳокимлиги барча ташкилот ва муассасалар ўртасида танлов эълон қилди. Бугунги кунда биргина Иштихоннинг ўзида ўнлаб дид билан безатилган арчалар шаҳар кўркига кўрк бағишлаб турибди. Бозорлар, аҳоли гавжум жойларда байрам ярмаркалари ташкил этилди ва уларда харидорларга арзон, сифатли озиқ-овқат маҳсулотлари етказиб берилмоқда.\nЯнги йил айниқса болажонлар учун севимли. Буни ҳисобга олган ҳолда янгидан бунёд этилган Устозлар хиёбонидаги арча атрофида байрам шодиёналарини ўтказиш режалаштирилган. 29 декабрь куни бўлиб ўтадиган байрам тадбирларида кам таъминланган оилалар, ҳарбий ва ички ишлар бўлими таркибида хизматни ўташ чоғида вафот этган ҳамюртларимизнинг фарзандларига Муҳтарам Президентимиз ҳамда туман ҳокимининг совғалари тақдим этилади.\nШунингдек, барча таълим масканларида янги йил тадбирлари бўлиб ўтади.\nФурсатдан фойдаланиб, барча юртдошларимизни кириб келаётган Янги йил билан муборакбод этамиз. Умид қиламизки, 2020 йил халқимиз учун янада серфайз, баракали йил бўлади.\nтуман ҳокимининг ёшлар масалалари, ижтимоий ривожлантириш ва маънавий-маърифий ишлар бўйича ўринбосари.\nЖАМОАТ ТАРТИБИНИ САҚЛАШ ҳуқуқбузарликларнинг олдини олади


Саудия Арабистонида аёлларга фуқаро мудофааси кучларида...\n16.03.2018 06:37 0 1130\nФото: AP / Khalid Mohammed\nСаудия Арабистонида аёллар уч ойдан ойдан сўнг хавфсизлик ва мамлакат фуқаро мудофааси кучлари сафида хизмат қилиш имконига эга бўладилар. Бу ҳақида «Gulf News» нашри маълумотларига асосланиб «РИА Новости» хабар бермоқда.\nШунингдек, қизлар учун таълим муассасаларида фуқаро мудофааси ва хавфсизлик бўйича махсус курслар ҳам очилади. Бу ҳақида мамлакат хавфсизлик масалалари бўйича фуқаро мудофааси кучлари раҳбари ўринбосари Абдураҳмон Ҳусайний маълум қилган.\n«Биз бир қатор университетларда ҳар икки жинс вакиллари учун хавфсизлик техникаси, ёнғин хавфсизлиги бўйича курслар жорий этиш мақсадида таълим вазирлиги билан биргаликда ишлаймиз», — деган Абдураҳмон Ҳусайний.\nАёлларнинг ижтимоий мавқеини ўзгартириш Саудия Арабистони ҳукуматининг «Vision 2030» стратегиясининг бир қисми ҳисобланади.\nМарт ойининг бошида қиролликда аёлларга қуролли кучларда хизмат қилиш ҳуқуқи берилган эди. Ҳозиргача 107 мингдан ортиқ аёл армияда хизмат қилиш истагида ариза топширган.


Россияда меҳнат муҳожирларининг аҳволи оғир\nHuman Rights Watch инсон ҳуқуқлари ташкилоти Россиядаги меҳнат муҳожирлари аҳволига оид ҳисоботни эълон қилди.\nҲисоботда айтилишича, россиялик иш берувчилар меҳнат муҳожирларига маошларни мунтазам тарзда тўламай келмоқда.\nМуаллифларга кўра¸ милиция тазйиқлари ва кўчадаги зўравонликлар таҳдиди остида яшаётган меҳнат муҳожирлари аҳволи иқтисодий бўҳрон туфайли янада оғирлашиши мумкин.\nHuman Rights Watch Россия ҳукуматини меҳнат муҳожирлари масаласига жиддий ёндашишга чақиради.\nҲуқуқ ҳимоячиларининг билдиришича, ҳозирда Россияда тўққиз миллионга яқин хорижлик меҳнат қилмоқда. Улардан қарийб 40 фоизининг қурилиш объектларида ишлаши айтилади.


Ҳонгконг кўчмас мулк бозорида янги рекорд ўрнатилди. South China Morning Post нашрининг хабар беришича, шаҳар марказидаги автотураргоҳда бир машинани қўйиш жойи 7,6 млн Ҳонгконг долларига (970 минг доллар) сотилди.\nГап 73-қаватли The Center биносида жойлашган ер ости автотураргоҳидаги стандарт жой ҳақида бормоқда. Машина қўйиш жойини шу бинода офисларга эга бўлган сармоячи сотиб олган. Унинг исми ошкор қилинмаган.\nТаъкидланишича, ушбу бино бир йил аввал жаҳон кўчмас мулк бозорида рекорд нархга сотилган. У девелоперлар консорциумига 5,15 млрд долларга пулланган.\nThe Center осмонўпар биноси 1998 йилда қурилган бўлиб, замонавий бино шаҳардаги энг баланд бинолар ичида 5-ўринда туради. Бинода 40 дан кўпроқ тезюрар лифт ва 400 та машинага мўлжалланган ер ости автотураргоҳи мавжуд.\nҲонгконгнинг тижорий кўчмас мулк бозори дунёдаги энг қимматбаҳоси ҳисобланади. Риелторлар тураржойлар, офислар, автотураргоҳлар ва савдо жойларининг бундай астрономик нархларини шаҳарда бўш ернинг танқислиги ва таклиф кам бўлган ҳолда талабнинг юқорилиги билан тушунтиришади.


Жорий йилнинг 15-18 апрель кунлари BMB TRADE GROUP компанияси Кузатув кенгаши раиси Б. Маматқулов бошчилигидаги делегацияси Россия Федерацияси пойтахти Москва шаҳрига ишчи сафар билан ташриф буюришди. Мазкур сафар амалга оширилишида Ўзбекистон Республикасининг Россия Федерациясидаги элчихонаси яқиндан ёрдам кўрсатди. Ташриф мобайнида бир қатор муҳим учрашувлар бўлиши кўзда тутилган. Ана шундай, Ўзбекистон Республикасининг Россия Федерациясидаги элчихонаси ташаббуси билан ташкил этилган учрашувларидан бири мазкур йилнинг 15-апрель куни Москвадаги йирик АШАН супермаркетлари тармоғи раҳбарияти билан бўлиб ўтган музокаралардир.\nМазкур учрашувда Ўзбекистон Республикасининг Россия Федерациясидаги Фавқулотда ва мухтор элчиси Б.Асадов, “Ўзбекозиқовқатхолдинг” холдинг компанияси бошқаруви раиси Т. Жалилов ҳамда BMB TRADE GROUP компанияси Кузатув кенгаши раиси Б.Маматқуловлар иштирок этишди. Учрашувни Ўзбекистон Республикасининг Россия Федерациясидаги Фавқулотда ва мухтор элчиси Б. Асадов очиб, иштирокчиларни Ўзбекистон Республикасида амалга оширилаётган иқтисодий-ижтимоий ислоҳотлар, хорижий инвесторларнинг ҳуқуқ ва манфаатларини ҳимоя қилиш бўйича қонун йўли билан кенг кўламдаги имтиёзлар, афзалликлар ва кафолатлар тизими, Ўзбекистон Республикаси иқтисодиётини янада ривожлантириш, инвестицион иқлим ва ишбилармонлик муҳитини яна ҳам яхшилаш борасида амалга оширилаётган ишлар бўйича батафсил маълумотлар берди. Шунингдек, серқуёш ўлкамизда етиштирилаётган қишлоқ хўжалиги маҳсулотларини Россия бозорига етказиб бериш соҳасида АШАН Ритейл Россия компанияси билан ҳамкорлик қилиш хусусида тўхталиб ўтди.\n“Ўзбекозиқовқатхолдинг” холдинг компанияси бошқаруви раиси Т.Жалилов Ўзбекистон Республикасида етиштирилаётган мева ва сабзовотларни Россия бозорига етказиб бериш, хусусан Россия орқали Европа бозорларига етказиб беришда АШАН Ритейл Россия компанияси билан ҳамқорлик қилиш икки томонлама манфаатли натижаларга олиб келишини таъкидлади.\nАШАН Ритейл Россия компанияси Бош директори Франсуа Реми серқуёш Ўзбекистон заминида етиштирилган сархил сабзавот-мевалар ҳамда ўзининг бетакрор таъми билан донг таратган қуритилган мева резаворлар, бутун дунёда ўз харидорига эгалигини, юртимиз мевазор боғлари, бозорлардаги мўл-кўлчилик халқингиз фаровонлиги, юртингиз бойлигининг яққол далилидир деб ўз сўзини бошлади. Ўзбекистонда етиштирилаётган маҳсулотларга АШАН Ритейл Россия компаниясида талаб катта эканлигини ҳамда келажакда ўзаро манфаатли ҳамкорликни йўлга қўйишга тайёр эканлигини таъкидлаб ўтди.\nАШАН Ритейл Россия - Франциянинг Auchan Retail (Auchan Holding таркибига киради) компаниясининг Россиядаги бўлинмасидир. Россия бозорининг етакчиларидан бири АШАН Ритейл Россия–йирик савдо тармоғи, Россия бозорида 2002 йилдан буён фаолият юритиб келади. Бугунги кунга келиб АШАН Ритейл Россия – Россия бозорида тўрт ҳил форматдаги (гипермаркет, суперстор, супермаркет ва дўконлар) 314 та савдо нуқталарига эга. Компанияда 41 мингдан зиёд киши ишлайди. Компания 2015, 2016 ва 2017 йилларда Forbes журналининг версиясига кўра Россиядаги энг йирик хорижий компания деб топилган. 2016 йилда Россия Федерацияси Савдо-саноат палатаси томонидан ўтказилган Олтин Меркурий мусобақаси доирасида савдо тармоғи “Россия бозорида фаолият кўрсатаётган энг яхши хорижий компания” деб топилди. 2017 йилнинг апрель ойида компания International Private Label Show доирасида 4 та мукофотга сазовор бўлган. 2018 йилда компания «Лучшая СТМ года», «Лучший дизайн упаковки СТМ» ва «Лучшая СТМ в среднем сегменте» номинацияларида ғолиб деб топилди.\nУчрашув сўнгида Ўзбекистонда етиштирилаётган қишлоқ хўжалиги махсулотларини ҳамда қуруқ меваларни Россияга, хусусан АШАН Ритейл Россия компаниясига экспорт қилиш бўйича ўзаро манфаатли ҳамкорлик алоқаларини ўрнатишга келишилди.


Черногория ўз ҳудудида НАТО базалари жойлаштирилишига қарши эмас\n15:22 / 29.06.2017 3638\nЧерногория мудофаа вазири Предраг Бошковичнинг маълум қилишича, Болқон давлати ўз ҳудудида НАТО ҳарбий базаларини жойлаштиришга қарши эмас. Бироқ ҳозирча бундай ташаббус Шимолий Атлантика альянси томонидан чиқмади.\n«Мендаги маълумотларга кўра, ҳозирда альянсда Черногорияда ҳарбий база яратиш бўйича ташаббус йўқ. Биз бунга қарши бўлмасдик, бироқ ҳозирда НАТО бошқа минтақаларга қизиқмоқда», - деди Бошкович «Газете.ru»га.\n«Сўнгги икки йил ичида Россия томонидан жиддий босимга дуч келдик, аммо шуни таъкидлаб ўтишни хоҳлардимки, бизнинг НАТОдаги аъзолигимиз ҳеч кимга, ҳаттоки Россияга ҳам қарши қаратилмаган. Бизнинг Шимолий Атлантика альянсидаги аъзолигимиз Балқон ярим оролининг ғарбий қисмида тинчлик ва барқарорликни таъминлаш ҳамда ўз манфаатларимизни ҳимоя қилишга мўлжалланган», - деган Бошкович.\nУнинг сўзларига кўра, Черногориянинг Шимолий Атлантика альянси иштирокчиси сифатидаги биринчи вазифаси ўз қуролли кучларини ислоҳ этиш ва мудофаага харажатларни кўпайтиришдир.\nНАТОнинг собиқ раҳбари Зеленскийга дунё етакчилари билан алоқа ўрнатишда ёрдам бериш истагини билдирди\nГерманияда НАТОни тарқатиб юбориш таклиф қилинди\nҚора денгизда Украина ва НАТОнинг ўқув машғулотлари бошланди


ГЭС: Тошкент ва Москва қандай фойда кўради\nЯнги ГЭС қурилишидан Тошкент ва Москва қандай фойда кўради - видео\nРоссия ва Ўзбекистон Тошкент вилоятидаги иккинчи йирик ГЭС – Пском ГЭСини қурмоқда.\nАнна Черкасова. Россия ва Ўзбекистон Тошкент вилоятидаги иккинчи йирик ГЭС – Пском ГЭСини қурмоқда. Янги ГЭС нечта туманни электр энергияси билан таъминлаши ва минтақа учун қандай иқтисодий самара бериши ҳақида Sputnik Ўзбекистон “Энергетика ва молия институти” иқтисодиёт департаменти бошлиғи ўринбосари Сергей Кондратьевга мурожаат қилди.Россия билан ҳамкорликда қурилаётган Пском ГЭСи йилига 950 млн кВт/соат электр энергияси ишлаб чиқариши кутилмоқда. Экспертнинг сўзларига кўра, янги станция нафақат электр энергияси ишлаб чиқаришни яхшилаш, балки аҳоли, саноат объектлари ва қишлоқ хўжалиги корхоналарини сув билан таъминлашни тартибга солиш имкониятига эга бўлади.2026 йилда ГЭСни эксплуатацияга топшириш режалаштирилган. Гидроэлектростанция - электр энергиясини ишлаб чиқаришнинг арзон манбаи ҳисобланади. Бироқ, бунинг учун унинг узлуксиз ишлаб чиқарилишини таъминлаш керак: сув оқими бутун йил давомида барқарор бўладиган шароитларни яратиш.Кондратьев таъкидлашича, Пском ГЭСи эҳтимол мавсумий режимда ишлай олади. Станция дарё оқимига қараб баҳорда кўпроқ, қиш ва ёзда эса камроқ электр энергияси ишлаб чиқаради.Мутахассис Пском ГЭСининг Тошкент вилояти қурилиши ҳудудлар учун бу жуда муҳим йирик инвестиция лойиҳаси эканлигини таъкидлади.Лойиҳани амалга оширишдан Россия ҳам фойда кўради. ГЭС қуриш учун асосий ускуналар - масалан, гидроагрегатлар - одатда постсовет мамлакатлари томонидан Россиянинг машинасозлик ва монтаж корхоналаридан сотиб олинади. Шу боис Ўзбекистондан Россия бюджетига қўшимча экспорт тушумларини кутиш мумкин.Пском ГЭСининг ишга туширилиши қўшни давлатлар энергетика тизимларига қандай таъсир қилади? Ўзбекистон Қирғизистон ва Тожикистондан электр энергияси импортини қисқартирадими? 2026 йилда ГЭС фойдаланишга топшириладими?\nмултимедиа, гэс қурилиши, тошкент вилояти\nЎзбекистон 2026 йилда янги ГЭС ишга тушиши билан Қирғизистон ва Тожикистондан электр энергияси импорти ҳажмини қисқартира оладими – бу ҳақда эксперт ўз фикрини билдирди.\nАнна Черкасова. Россия ва Ўзбекистон Тошкент вилоятидаги иккинчи йирик ГЭС – Пском ГЭСини қурмоқда. Янги ГЭС нечта туманни электр энергияси билан таъминлаши ва минтақа учун қандай иқтисодий самара бериши ҳақида Sputnik Ўзбекистон “Энергетика ва молия институти” иқтисодиёт департаменти бошлиғи ўринбосари Сергей Кондратьевга мурожаат қилди.\nТошкент вилоятида ГЭС қурилиши учун Пском дарёси канали тўсиб қўйилди - видео\n25 Ноябр 2021, 15:55\nРоссия билан ҳамкорликда қурилаётган Пском ГЭСи йилига 950 млн кВт/соат электр энергияси ишлаб чиқариши кутилмоқда. Экспертнинг сўзларига кўра, янги станция нафақат электр энергияси ишлаб чиқаришни яхшилаш, балки аҳоли, саноат объектлари ва қишлоқ хўжалиги корхоналарини сув билан таъминлашни тартибга солиш имкониятига эга бўлади.\nБу ГЭС маҳаллий аҳамиятга эга бўлиб, биринчи навбатда, Тошкент вилоятини электр энергияси билан таъминлайди. Эҳтимол, бу қўшни ҳудудлардаги истеъмолчиларни энергия билан таъминлашни яхшилашга ёрдам беради.\n“Энергетика ва молия институти” иқтисодиёт департаменти бошлиғи ўринбосари\n2026 йилда ГЭСни эксплуатацияга топшириш режалаштирилган. Гидроэлектростанция - электр энергиясини ишлаб чиқаришнинг арзон манбаи ҳисобланади. Бироқ, бунинг учун унинг узлуксиз ишлаб чиқарилишини таъминлаш керак: сув оқими бутун йил давомида барқарор бўладиган шароитларни яратиш.\nКондратьев таъкидлашича, Пском ГЭСи эҳтимол мавсумий режимда ишлай олади. Станция дарё оқимига қараб баҳорда кўпроқ, қиш ва ёзда эса камроқ электр энергияси ишлаб чиқаради.\nМутахассис Пском ГЭСининг Тошкент вилояти қурилиши ҳудудлар учун бу жуда муҳим йирик инвестиция лойиҳаси эканлигини таъкидлади.\nЭлектр станцияси қурилиши вақтида маҳаллий аҳоли учун янги иш ўринлари яратиш, вилоятда ишлаб чиқарилаётган махсус техника ва материалларга бўлган талабни ошириш имконини беради.\nЛойиҳани амалга оширишдан Россия ҳам фойда кўради. ГЭС қуриш учун асосий ускуналар - масалан, гидроагрегатлар - одатда постсовет мамлакатлари томонидан Россиянинг машинасозлик ва монтаж корхоналаридан сотиб олинади. Шу боис Ўзбекистондан Россия бюджетига қўшимча экспорт тушумларини кутиш мумкин.\nПском ГЭСининг ишга туширилиши қўшни давлатлар энергетика тизимларига қандай таъсир қилади? Ўзбекистон Қирғизистон ва Тожикистондан электр энергияси импортини қисқартирадими? 2026 йилда ГЭС фойдаланишга топшириладими?


Ал Ҳикам ул Атоиййа шарҳи (8)\n“Қачонки сенга Ўзини таниш йўлидан бирини очса, бас у ила амалинг озлигига эътибор берма. Чунки, албатта, у йўлни сенга Ўзини танишингни хоҳлаб очди. Билмадингми сенга ўзини таниш йўлини келтираётган У зотдир. Амалларни эса, сен Унга тортиқ қилгувчисан. Сен Унга тортиқ қилаётган нарса қаерда-ю, У зот сенга келтираётган нарса қаерда?”\nАл Ҳикам ул Атоиййа шарҳи (9)\n“Ҳолатларнинг турли-туман бўлиб келиши туфайли амалларнинг жинси турли-хил бўлади”\n“Амаллар суратлардир ва уларнинг руҳи эса, унда ихлос сирининг борлигидир”\nБахту саодат маънавий нарса бўлиб, уни кўз билан кўриб бўлмайди. Қанчалик билан қиёслаб бўлмайди. Хазиналарга сиғмайди. Олтинга ёки фунтга, рублга ёки долларга сотилмайди. Доктор Ю. Қаразовий\nЎз ғоянгизни билиб олинг\nБиз бугун қалбни поклаш ҳақида сўзлашамиз. «агар у тўғри бўлса, жасаднинг ҳаммаси тўғри бўладиган ва агар у бузуқ бўлса жасаднинг ҳаммаси бузиладиган» (1) ана шу бир парча эт ҳақида суҳбатлашамиз.\nМуроқаба аҳлини мушоҳада қилишлигининг зикри\nБу фаслда нафсни ҳисоб-китоб қилишнинг муроқаба ва мушоҳада мақомлари ҳақида гап боради. Инсон бир амални бажаришида ҳар хил мақом (даража)ларга эга бўлади. Муроқаба - киши Аллоҳ уни кўриб, ундан хабардор бўлиб турганлигини билмоқ. Шу мақомга етган киши муроқаба аҳли дейилади.\nКаъбул Ахбар р.а. Умар ибн Хаттоб р.а.га айтди: Агар сен Аллоҳга етмишта пайғамбар амали билан йўлиқсанг ҳам, қиёмат кунининг қўрқинчидан нажот тополмайсан.\nИнсон бошқаларга яхши кўринишга, қалбларнинг маҳбуби бўлишга, ҳамма томонидан бирдек мақбул шахс сифатида фаолият олиб боришга интилиб яшайди. Айрим авлиёларни "Қалблар султони" дейилади.\n«Ҳасад» сўзи луғатда «арчиш» ва «шилиш» маъноларини билдиради. Чунки, ҳасад қалбни арчади ва шилади.\nАли розияллоҳу анҳу дедилар: “Тақво Аллоҳдан қўрқиш, Қуръонга амал қилиш, озга қаноат қилиш, кетадиган кунга тайёргарлик кўришдир”.\nАллоҳга яқин кишиларни муроқабаси ва иймон келтирганларнинг мақомлари\nМуроқабанинг биринчи мақоми Муроқаба – киши Аллоҳ уни кўриб, ундан хабардор бўлиб турганлигини билмоқ. Мақом – ҳолнинг доимо бардавом бўлиб, эгасини сифатига айланган бир даража.\nБанда ҳар бир солиҳ амал учун жаннатда ҳузур-ҳаловат ва қабрда роҳат борлигини, ишонч ила билади. Сен учун гўзал амал ва Аллоҳни холис таниганинг учун жаннатда мақом бордир.


Президент матбуот котиби Тожикистон билан ҳамкорликда...\n14.06.2021 13:43 0 2155\nБугун Президент матбуот котиби Шерзод Асадов иштирокида брифинг бўлиб ўтди. Брифинг якунида журналистларнинг саволларига жавоб қайтарилди. Хусусан, Ўзбекистон ва Тожикистон ҳамкорлигида қуриладиган ГЭС ҳақида атрофлича маълумот берилди.\n— Тожикистон ва Ўзбекистон ҳамкорликда ГЭС қурилиши ҳақида айтиб ўтдингиз. Умуман, Тожикистон ҳудуди гидроэнергетика жиҳатидан катта салоҳиятга эга. Ушбу мамлакатда гидроэнергетика соҳасида ҳамкорлик истиқболлари қандай?\n— Ўтган беш йил давомида икки давлат ўртасидаги бошқа соҳалар қатори гидроэнергетика соҳасида ҳам ҳамкорлик сифат нуқтаи-назаридан ижобий томонга ўзгарди. Тожикистон худудидаги Зарафшон дарёсида ГЭС қуриш масаласини ўрганишга икки мамлакат раҳбарлари 2018 йилда топшириқ берган эдилар.\nПрезидентимизнинг Тожикистонга бу галги ташрифи доирасида аниқ бир ҳужжат - Зарафшон дарёсида иккита ГЭС қуриш лойиҳаси бўйича қўшма акциядорлик жамияти ташкил этиш тўғрисида битим имзоланди.\nЖамиятга юклатиладиган вазифа мазкур лойиҳани амалга ошириш учун тегишли барча ўрганишлар ўтказиш ҳамда лойиҳани техник-иқтисодий асосларини ишлаб чиқишдан иборат бўлади.\nҲозирча бу иншоотлар қурилишининг сметаси ҳақида гапиришга эрта, аввал техник ва иқтисодий асослар ўрганиб чиқилиб, кейин бир тўхтамга келиш мумкин.\nГЭСлар қурилиши натижасида 1 миллиард 400 миллион киловатт/соат электр энергияси ишлаб чиқариш имконияти пайдо бўлади.\nЎзбекистоннинг ўз эҳтиёжлари учун Тожикистондан қўшимча электр энергиясини етказиб бериш имкониятлари янада кенгаяди, ўз навбатида, Тожикистонда ҳам электр таъминоти яхшиланади.\nТожикистонга қилинган ташриф давомида ҳар икки давлат раҳбарлари томонидан битимнинг ижросига ўша кундан эътиборан киришиш лозимлиги ҳақида тегишли вазирликларга жиддий топшириқ берилган.\n— Президент Шавкат Мирзиёевнинг Тожикистон Республикасига қилган ташрифи чоғида икки мамлакат Президентлари ўртасида турли соҳалар қаторида транспорт соҳасидаги ҳамкорлик бўйича ҳам музокаралар олиб борилди. Музокаралар якуни бўйича айнан транспорт йўналишида эришилган келишувларга тўхталиб ўтсангиз.\n— Давлатимиз раҳбарининг Тожикистонга ташрифи доирасида транспорт ва транзит соҳаларида кенг ҳамкорлик қилишга келишиб олинди. Жумладан, икки мамлакат транспорт вазирлари томонидан Ўзбекистон ва Тожикистон ҳукуматлари ўртасида Ўзбекистон Республикаси ҳудуди орқали юклар транзити тўғрисида битим имзоланди.\nШунингдек, Ўзбекистон ва Тожикистон транспорт ва транзит соҳаларидаги ҳамкорликни кенгайтириш, темир йўл, автомобиль ва ҳаво транспортида ташишларни кўпайтириш учун бундан буён ҳам қулай шароит яратишга келишиб олинди.\nЖумладан, автомобиль транспорти қатновлари кенгайтирилади, автобуслар қатнови ва темир йўл орқали йўловчиларни ташиш қайта тикланади. Юк ташишлар учун преференциялар тақдим этиш давом эттирилади.\nЎзбекистон Шавкат Мирзиёев Тожикистон


Бугун айрим ҳудудларда ҳаво ҳарорати 23 даражагача кўтарилади — Sof.uz\nБугун айрим ҳудудларда ҳаво ҳарорати 23 даражагача кўтарилади\n9.03 08:25 114 Ўзбекистон\n"Ўзгидромет" 9 март куни кутилаётган об-ҳаво маълумотини эълон қилди.\nҲаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 6-8° илиқ, кундузи 19-21° илиқ бўлади.\nҲаво ўзгариб туради, баъзи жойларда ёмғир ёғади. Шамол ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 2° совуқ-3° илиқ, кундузи 10-15° илиқ бўлади.\nҲаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 2-7° илиқ, кундузи 17-22° илиқ бўлади.\nҲаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 3-8° илиқ, кундузи 17-22° илиқ бўлади.\nҲаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайади. Ҳарорат кечаси 5-10° илиқ, кундузи 18-23° илиқ бўлади.\nҲаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 2-7° илиқ, кундузи 12-17° илиқ бўлади.\nҲаво ўзгариб туради, ёғингарчилик кутилмайди. Қор кўчиши хавфи бор. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5°совуқ, кундузи 9-14° илиқ бўлади.


Туркиянинг таниқли актёри Бурак Озчивит ўз ҳамкасби Фахрия Эвженга уйланиш ниятида\n18:59 / 21.06.2016\nБурак Озчивит ўз ҳамкасби Фахрия Эвженга турмуш қуришни таклиф қилмоқчи. Турк кино оламининг энг гўзал жуфтлиги ҳисобланган актёрлар уч йиллик ишқий муносабатлардан сўнг оила қуришга тайёргарлик кўрмоқда. Ўзининг "Муҳташам юз йиллик" сериалидаги Бали бей роли орқали танилган Бурак Озчивит ўз севгилиси – турк актрисаси ва модели Фахрия Эвжен билан Римга романтик таътил учун жўнаб кетди.\nТуркия ОАВ ходимларининг хабар қилишича, айнан Римдаги Треви фонтани олдида Бурак Озчивит Фахрия Эвженнинг қўлини сўрашни ният қилган. "Мен никоҳ узуги сотиб олдим ва оила қуришга тайёрман", – дея актёр мазкур янгиликга изоҳ беради.\nСевишганлар Римдан кейин Парижга йўл олишади. Никоҳ тўйи санаси ҳақида ҳозирча аниқ маълумотлар йўқ.\nЭслатиб ўтамиз, Туркиянинг бу икки таниқли юлдузлари илк бор "Чолиқуши" (2013) сериалининг янгиланган талқинида бирга суратга тушишган. Кейинроқ улар ижросидаги "Севги сенга ўхшайди" фильми суратга олинган.


ИСТИҚЛОЛИМИЗ ТУФАЙЛИ МАСЖИДЛАРИМИЗ ОБОД БЎЛДИ - Баҳоуддин Нақшбанд ёдгорлик мажмуаси маркази\nИСТИҚЛОЛИМИЗ ТУФАЙЛИ МАСЖИДЛАРИМИЗ ОБОД БЎЛДИ\n28 август 2016 й.\n1393 марта ўқилди.\nҲар бир халқнинг ўзига хос қадрияти, урф-одатлари бўлади. Бу урф-одатлар ўша халқнинг эътиқоди, дунёқараши, тарихи ва шу каби бошқа омиллар таъсирида шаклланади. Ўзбек халқининг ҳам дунё эътироф қилган буюк тарихи, дину диёнат, маънавият каби қадриятлари, меҳмондўстлик, бағрикенглик каби кўплаб эзгу фазилатлари бор. Бу муборак хислатлар муқаддас Ислом динимизнинг илоҳий кўрсатмалари орқали сингиб, халқимиз маънавиятининг ажралмас қисмига, пойдеворига айланган.\nМустақиллигимизнинг 25 йиллик тўйи арафасида ушбу улуғ неъматга шукрона ўлароқ, истиқлол туфайли ушалган орзуларимиздан бири ҳақида суҳбат қилсак.\nМустақилликнинг энг улуғ неъматларидан бири мустабид тузум даврида топталган диний қадриятларимизни тиклаш учун кенг йўл очиб берилиши бўлди десак, муболаға бўлмайди. Шу тариқа, бошқа соҳаларда эмин-эркин саъй-ҳаракат қилиш имкониятига эга бўлганимиз каби, динимиз кўрсатмаларини хотиржамлик ила адо этиш бахтига муяссар бўлдик. Минглаб масжидлар қайта очилди, қурилди, ишга туширилди, таъмирланиб, мўмин-мусулмонлар ихтиёрига топширилди, ўнлаб диний таълим муассасалари барпо қилинди, улуғ аждодларимизнинг мақбаралари обод қилинди.\nМасжид – мўмин-мусулмонлар учун муқаддас даргоҳдир, Аллоҳнинг уйи саналмиш саждагоҳдир. Масжидлар Ислом динининг рамзидир, ҳар бир мўмин-мусулмон учун Аллоҳ таолонинг ҳузурида туриб, У Зот билан роз айтишадиган қутлуғ маскандир. Шундай экан, масжиднинг обод бўлиши Исломнинг обод бўлиши, қалб мулкимизнинг, кўнгил қасримизнинг обод бўлишидир.\nИстиқлол шарофати билан масжид-мадрасаларимизнинг тикланиши давлатимизнинг бевосита раҳбарлиги остида амалга ошириладиган бўлди. Бир пайтлар мустабид тузум масжидларимизни вайрон қилган, уларни тортиб олиб, бузган, омборхонага, отхоналарга айлантирган бўлса, бугунги кунда масжидларнинг қурилиш-таъмирлаш ишларига ҳукуматимиз бош-қош бўлмоқда.\nБиргина пойтахтимизнинг ўзида қисқа муддат ичида Ҳазрати Имом мажмуаси тўлиқ таъмирланиб, янги масжидлар қурилиб, фойдаланишга тоопширилди, шаҳарнинг қоқ марказида муҳташам Минор масжиди қуриб битказилди, кўҳна исломий обидалар қайтадан чирой очди.\nХалқимиз бу дориломон кунларга етгунча мураккаб тарихий жараённи бошдан кечирди, айниқса, йигирманчи асрда даҳрий тузум истибдоди остида динидан, тилидан, ёзувидан, тарихидан мосуво бўлаёзди. Аммо ўзбек халқи сабот билан, келажакка умид билан яшади ва ҳақ қарор топиб, истиқлолга эришди. Муқаддас динига содиқ қолган халқимиз барча қийинчиликларга, жабру ситам, зулму адолатсизликка қарамай, буюк аждодларнинг муносиб авлоди эканини, жаҳонга довруғи кетган машҳур алломаларнинг қонуний вориси эканини ҳар томонлама исботлади.\nҲақ субҳанаҳу таоло Ўз каломида ҳамда Расулуллоҳ соллаллоҳу алайҳи васалламнинг ҳадисларида мадҳ этган буюк амаллардан бири – динимизнинг рамзи бўлмиш масжидларни, Аллоҳнинг уйларини обод қилиш ва уларни яхши ҳолатда сақлашдир.\n«Аллоҳнинг масжидларини фақат Аллоҳга ва охират кунига иймон келтирган, намозни барпо қиладиган, закот берадиган ва фақат Аллоҳдангина қўрққанлар обод қилурлар. Ажаб эмаски, ана ўшалар ҳидоят топувчилардан бўлсалар» (Тавба сураси, 18-оят).\nИбн Касир ушбу оятнинг шарҳида шундай дейди: «Аллоҳ таоло ушбу оятда масжидларни обод қилувчиларнинг мўмин эканига гувоҳлик бермоқда. Бу хусусда имом Аҳмад ва Термизийлар Абу Саъид ал-Худрий розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам: «Масжидга доимий қатнашни одат қилган кишини кўрсангиз, унинг мўминлигига гувоҳлик беринглар», деганлар.\nДемак, масжидларни обод қилиш, уларни таъмирлаш чинкам иймон-эътиқоднинг кўриниши экан. Зеро, ояти каримада ҳам, ҳадиси шарифда ҳам бу амаллар иймон билан боғланмоқда.\nАллоҳнинг уйи бўлмиш масжидларни обод қилиш икки йўл билан – маънавий ва моддий йўллар билан бўлади. Масжиднинг маънавий ободлиги у ерда ибодат қилиш, зикр-тасбеҳ айтиш ва Қуръон ўқиш каби амаллар билан бўлса, моддий обод қилиш супуриб-сидириш, тоза сақлаш, қайта таъмирлаш ва янгидан бино қилишдек амаллар билан бўлади. Масжидларимизнинг ҳам моддий, ҳам маънавий обод бўлишида масжидда саф тортиб турадиган, саждага бош қўядиган намозхонларимизнинг ўрни беқиёсдир.\nСалмон розияллоҳу анҳу Пайғамбаримиз соллаллоҳу алайҳи васалламдан ушбу ҳадисни келтирадилар:\n«Кимки уйида таҳорат олиб, сўнгра масжидга келса, у Аллоҳнинг меҳмонидир. Меҳмонни ҳурматлаш мезбоннинг ҳаққидир».\nБуни қаранг! Масжидга келувчилар Аллоҳнинг меҳмонлари экан. Дарҳақиқат, улар инсонларнинг уйига эмас, Аллоҳнинг Байтига ташриф буюрадилар. Аллоҳ Ўзининг меҳмонини икромсиз қайтармайди, бандалари қилган хайрли амалларга зиёда қилиб ажр-савоблар беради.\nАнас ибн Молик розияллоҳу анҳу ривоят қилган ҳадисда Пайғамбаримиз соллаллоҳу алайҳи васаллам шундай марҳамат қиладилар:\n«Кимки бир масжидда чироқ ўрнатса-ю, унинг нури ўша масжидни ёриштириб турса, фаришталар, ҳатто Аршни кўтариб турувчи(фаришта)лар ҳам унга истиғфор айтиб туришади».\nАллоҳга беадад шукрлар айтамизки, юртимиздаги 2000 дан ортиқ масжидлар кундан-кунга обод бўлиб бормоқда. Саховатпеша тадбиркорларимиз, Аллоҳ неъматлантирган азизларимизнинг саъй-ҳаракатлари билан, халқимизнинг хайрия ишлари туфайли қатор масжидлар қурилди, жуда кўплари таъмир қилиниб, чиройли ҳолатга келтирилди. Намозхонларимизнинг масжидларга нисбатан иззат-эҳтироми ҳамда қилаётган хайриялари натижасида бу муборак масканларимизда илгарилари мисли кўрилмаган қулай шарт-шароитлар яратилмоқда. Шинам, кенг, ёруғ хонақоҳлар, таҳоратхоналар қишу ёз мавсумига, Рамазон ойидаги таровеҳ намозларига тўлиқ мослаштирилмоқда, намозхонлар хотиржамликда, хушуъ ва хузуъ ила ибодат қилишлари учун барча имкониятлар, шароитлар муҳайё қилинмоқда. Буларнинг ҳаммаси аввало Аллоҳнинг марҳамати, мустақиллигимиз шарофати ҳамда давлат ва ҳукуматимизнинг миллий ва диний қадриятларимизга нисбатан ижобий мунособатларининг аломатларидандир.\nШуни ҳам билиб қўйиш лозимки, Имом Аъзам Абу Ҳанифа раҳматуллоҳи алайҳи бир шаҳарга битта жомеъ масжид кифоя қилади деганлар, иккинчисини қуриш учун ўртада дарё ёки тоғ каби табиий тўсиқ бўлишини шарт қилганлар. Бунинг сабаби шуки, масжид қанча кўп бўлса, имомлар ҳам шунча кўп бўлиб, уларнинг мавъизалари ёки берган фатволари фарқланиб боради, натижада мусулмонлар ўртасида ихтилоф ва тушунмовчилик чиқиш эҳтимоли пайдо бўлади. Бу фикрлар ўша даврдаги вазият ва шароитдан келиб чиқиб айтилган бўлиб, кейинчалик бир шаҳарнинг намозхонлари битта масжидга сиғмагани, намозхонларнинг сони тобора ортиб боргани туфайли мутааххир уламолар бир шаҳарда зарурат юзасидан бир неча масжидда жума ва ҳайит намозлари ўқилишига рухсат бериб, фатво қабул қилганлар. Бинобарин, бу имконият ва ижозатни суистеъмол қилмай, ибодатларимизни шукрона билан адо этиб боришимиз лозим.\nМустабид тузум даврида коммунистик мафкура диёримиз халқлари онгидан Ислом ақийдасини сиқиб чиқаришга тиш-тирноғи билан ҳаркат қилди. Минглаб дин уламолари қатағон қилиниб, халқ душмани деб номланди, минг-минглаб масжид-мадрасалар бузиб ташланди, қолганлари омборхонага, оғилхоналарга айлантирилди, дурдона асарлар, китоб ва бошқа диний адабиётлар ёқиб ёки кўмиб юборилди. Аммо шунга қарамай, Ислом дини халқимиз қалбида мустаҳкам сақланиб қолди. Коммунистик мафкура ўзининг қабиҳ мақсадларига эриша олмади. Ўша даврларда жумҳуриятимизда атиги 80 та масжид мавжуд эди.\nАллоҳнинг лутфи карами ила юртимиз истиқлолга эришгач, омон қолган масжидлар қайтадан таъмирланди, замонавий, кўркам, муҳташам янги масжидлар қад ростлаб, уларнинг сони ҳозирги кунда икки мингдан ошиб кетди. Диний таълим муассасалари очила бошланди, динимизнинг тарихига оид кўплаб тарихий ёдгорлик обидалари мусулмонлар ихтиёрига қайтариб берилди. Намозхонлар беш вақт намозларни, жума, таровеҳ ва ҳайит намозларини бемалол адо этиш учун, Рамазонда хатми Қуръон қилиш учун барча шароитларга эга бўлишди.\nШундай экан, эндиликда масжидларимизни ҳам маънавий, ҳам моддий обод қилиш ҳар биримизнинг иймоний бурчимиз, исломий вазифамиздир. Масжидларимиз тоза-озода, саранжом-саришта ва тинч-осойишта бўлса, юртимиз ободлиги, мамлакатимиз фаровонлиги бардавом бўлади.\nАллоҳ таоло юртимиздаги барча масжидларни моддий ва маънавий обод қилишни насиби рўз айласин, истиқлолимизни абадий қилсин!\nЮнусобод тумани бош имоми,


Гастрит орттириб олмаслик учун воз кечиш керак бўлган 7 маҳсулот - Daryo\n17:55, 21.09.2021 18951\nОшқозон билан боғлиқ муаммоларни юзага келишини олдини олиш учун қандай маҳсулотларни рациондан чиқариб ташлаш кераклиги ҳақида гастроэнтеролог шифокор Александра Мизникова маълумот беради.\nГазланган ичимликлар, айниқса ширинлари организмни қаттиқ зўриқтиради ва шиллиқ қаватни қўзғатувчи катта омил ҳисобланади. Ушбу маҳсулотларнинг истеъмолидан кейин ошқозон ости безидан ферментлар ишлаб чиқарилиши жадаллашади. Ошқозон ости безининг фаолияти эса ўз навбатида ўт пуфаги билан алоқадор бўлади. Шунинг ҳисобига организмда исталган яллиғланиш кузатилиши мумкин бўлади. Газланган ичимликлар таркибидаги карбонат ангидрид ошқозонга салбий таъсир қилиб, тузли кислота ажралишини рағбатлантиради. Бу эса табиийки ошқозоннинг деворларида акс этмай қолмайди.\nҚовурилган картошка, товуқ ёки гўшт ва шунга ўхшаш ёғли таомларнинг ҳаддан ортиқ истеъмол қилиш жиғилдон қайнашига, оғирлик ҳиссининг пайдо бўлиши ва ошқозон соҳасида оғриқ пайдо бўлишига олиб келади. Бундай егуликлар тановул қилганда организмга қайта ишлаш учун ферментлар етишмайди, ҳазм жараёнини сусаяди. Бундай вақтда организмга ҳазм борасида кўмаклашиш учун жигар доимгидан анча жадал ишлайди. Оқибатда киши оғирлик ҳамда кўнгил айнишини ҳис қилади.\nДудланган, аччиқ ва нордон маҳсулотлар\nДудланган маҳсулотларнинг барчаси катта миқдорда истеъмол қилинганда ошқозон ва ўт пуфаги учун зарарли ҳисобланади. Шунингдек, бундай маҳсулотлардан тийилмаслик тош пайдо бўлишига ҳам олиб келиши мумкин. Аччиқ, нордон таом ва маҳсулотларнинг истеъмоли гастритни келтириб чиқиши мумкин. Гап шундаки, тайёрланишда фойдаланилган аччиқ зираворлар ошқозоннинг шиллиқ қаватини қўзғатиб, турли яллиғланишлар пайдо бўлишига ҳисса қўшади. Маринадланган маҳсулотларнинг тановули борасида меъёрни билмаслик ҳам саломатлик учун хавфли. Тузланган маҳсулотларни кам-камдан ейиш тақиқланмаган. Масалан, тузланган карамни ҳафтада бир марта меъёрида истеъмол қилиш зарар келтирмайди.\nАйнан қайта ишланмаган табиий сут маҳсулоти ичаклар билан боғлиқ муаммоларни келтириб чиқаради. Бу эса гастрит пайдо бўлишига олиб келади. Ёш ўтиши билан бундай сутни ҳазм қилишда иштирок этадиган ферментлар миқдори камаяди. Ичакларнинг зўриқиши ўт пуфакда яллиғланиш пайдо бўлишига олиб келади. Гап шундаки, ичаклар овқатни ҳазм қилишни уддасидан чиқа олмаганда, ўт пуфаги, ошқозон ости бези ва ошқозон зўриқиб ишлай бошлайди ҳамда ҳазм учун ферментларни жадал равишда ажратади. Бу эса ўз навбатида яллиғланишга олиб келади.\nОшқозон-ичак тракти сурункали касалликларидан азият чекадиган беморлар таркибида омепразол бўлган дори воситаларини доимий равишда қабул қилиш керак деб ҳисоблайди. Аммо дори воситаларини назоратсиз қабул қилиниши сурункали гастритга олиб келиши мумкин. Аммо бу гастритга хос кислота ошишига эмас, аксинча, ошқозонда кислота камайиши ва атрофик ўзгаришлар туфайли яллиғланиш кузатилади. Атрофик ўзгаришлар эса тикланиш учун узоқ вақт ва даволашни талаб қилади. Атрофия ҳаётий фаолиятда иштирок этмайдиган, ўзи бор, аммо ишламайдиган ҳужайралар саналади.\nТайёрланишида катта миқдорда туз ишлатиладиган фастфудлар ошқозонга оғирлик қилади. Таркибида углевод бисёр бўлган мазкур егуликларни тайёрлаш жараёнида ҳаддан ортиқ равишда ёғ қўшилади. Картошка, наггетс ва шу каби бошқа маҳсулотлар қовуриладиган ёғса эса саломатлик учун зарарли ҳисобланган кансерогенлар сероб бўлади.\nЭтил спирти ошқозонга тушганда ошқозон шираси секрециясини жадаллаштиради. Соғлом кишилар билан ҳаммаси жойида эканига қарамай, ошқозон-ичак тизими касал беморлар учун зарарли ҳисобланади. Ортиқча кислота ошқозон деворларини зўриқтиради. Шу сабаб ҳам саломатлиги ҳақида қайғурадиган ва узоқ умр кечиришни истайдиганларга спиртли ичимликлардан воз кечиш тавсия қилинади.\nОрганизм учун шакардан ҳам хавфли бўлган 5 та маҳсулот\nУйқу меъёрда бўлиши учун нутрициологлар истеъмол қилишни тавсия қиладиган 13 маҳсулот\n14:37 Бугун 441\n14:16 Бугун 1188\n13:56 Бугун 1227\n13:36 Бугун 9207\n07:34, 17.10.2021 75987\n22:19, 17.10.2021 77001\n19:20, 17.10.2021 64261\n13:49, 16.10.2021 60878


3 январдан махсус транспорт тўлов карталари сотувга чиқарилди. Тўлов карталарининг нархи 11 000 сўмни ташкил этади.\nТОШКЕНТ, 4 янв - Sputnik. Тошкент шаҳар жамоат транспорти автобус ва метрополитен йўналишларида автоматлаштирилган тўлов тизимини жорий этиш ишлари бошланди. Бу ҳақда Ўзбекистон Транспорт вазирлиги ахборот хизмати хабар қилди.\nТаъкидланишича, дастлабки босқичда “Тошшаҳартрансхизмат” АЖ таркибидаги автобуслар электрон тўловларни қабул қилувчи мобил валидаторлар билан таъминланган. Стационар валидаторларни автобус электрон тизимига интеграция қилиш бўйича ишлар олиб борилмоқда.\nШунингдек, 3 январдан махсус транспорт тўлов карталари сотувга чиқарилди. Тўлов карталарининг нархи 11 000 сўмни ташкил этади. Ҳар бир картага олдиндан бир марталик тўлов миқдори юкланган. Карта орқали бир марталик йўл ҳақи 1 400 сўм.\nПенсионерлар, ўқувчи-талабалар ҳамда қонунчиликда белгиланган тартибда жамоат транспорти хизматидан имтиёзли асосда фойдаланиш ҳуқуқига эга алоҳида фуқаролар тоифалари учун имтиёзли транспорт карталарини шахсийлаштириш ва карта таннархи бўйича сотиш давлат хизматлари марказлари орқали амалга оширилади.\nМаълум қилинишича, ҳозирда ушбу тизимни йўлга қўйиш бўйича ташкилий масаллар ҳал этилмоқда. Бир нечта давлат идоралари ўртасида маълумотлар базасини ўзаро интеграция қилиш ишлари олиб борилмоқда.\nЭслатиб ўтамиз, аввалроқ Ўзбекистонда ягона транспорт картаси пайдо бўлиши ҳақида хабар қилган эдик. Ягона транспорт карталаридан фойдаланган ҳолда янги автоматлаштирилган тўлов тизими билан барча турдаги жамоат транспортида фойдаланиш мумкин: автобуслар, Тошкентдаги метро, Самарқанддаги трамвай, Хоразмдаги троллейбус ва ҳоказо.


ЁНИМИЗДАГИ ОДАМ шахсий муаммолари билан ёлғиз қолмаётирми? — Ishonch Gazetasi\nҚадрни, иззат-ҳурматни киши бировдан сўраб ололмайди. Бутун ҳаёти давомида бу нарсаларга яхши фазилатлари билан ўзи эришиши керак. Лекин, яна бир ҳақиқат борки, инсон тўплаган бор обрў-эътибори ва қадр-қимматини ножоиз қилмиши туфайли бир лаҳзадаёқ бой бериши мумкин. Аслида, энг ёмони шунда!\nХунук хабар тез тарқалади…\nШаъни булғанган ёшгина қиз қилмиши ошкор бўлишидан қўрқиб аввалгидан-да ёмонроқ ишга қўл урибди.\nБир аёл жаҳлини жиловлай олмай шартта ошхона пичоғини олиб ўзини шикастлаганлигини эшитдик.\nКелин эса қайнонаси билан қаттиқ жанжаллашиб, алам устида шу ожиз, нимжон аёлнинг жонига қасд қилади.\nХуллас, шунга ўхшаш бир-биридан совуқ хабарлар беихтиёр ёқа ушлашга мажбур қилади кишини.\nБундай жиноятлар содир этилишига сабаб нима? Оиладаги носоғлом муҳитми? Ё тарбиядаги носозликлар оқибатими бу? Балки ҳаётга енгил қараш сабабли рўй бермаётгандир шу сингари мудҳиш воқеалар?! Нима бўлганда ҳам юқорида келтирилганидек турли жиноятлар содир этилаётгани бор гап.\nҲаётининг бир қанча йилларини қамоқхонада ўтказаётган аёллар тақдири янада аянчли!\nЯқинда Ўзбекистон Президенти Шавкат Мирзиёев раислигида мамлакатимизда ҳуқуқбузарликлар профилактикаси ва жиноятчиликка қарши курашиш борасида белгиланган вазифалар ижроси, бу борада мавжуд муаммолар ва уларни ҳал этиш масалаларига бағишланган видеоселектор йиғилиши ўтказилди. Давлатимиз раҳбари гарчи аёллар жиноятчилиги ўтган йиллардагига қараганда 16 фоизга камайганини ижобий баҳолаган бўлса-да, аёллар жиноятчилигига барҳам берилмаётганига жамоатчилик эътиборини қаратди. Дарҳақиқат, аёл нега жиноят қилади? Бугун олдимизда кўндаланг турган бу саволга ҳар биримизнинг ўз жавобимиз бўлиши керак. Бу нафақат хотин-қизлар қўмитаси ёки маҳалла фаолларининг балки, ўзини шу заминга, Ватанга дахлдор деб билган ҳар бир кишининг масъулиятли вазифаси бўлиши, бундай балонинг олдини олиш ҳақида ўйлаши, мулоҳаза юритиши зарур. Бугунги тараққиётимиз, янгиланиш жараёнлари биздан руҳий бедорлик, масъулият ва бир-биримизга меҳр-оқибатли бўлишни тақозо этаётир.\n«Бир асар тарихи» номли корейс сериали телеэкранда намойиш қилинаётганди. Ундаги бир лавҳада бор-будидан айрилган оила жуда танг аҳволга тушиб қолади. Аёл болалари ёнида чуқур қайғуга чўмади. Хонадоннинг ношудгина эркаги аёлига ялинчоққина боқади:\n— Онаси, яхшилаб ўйлаб кўр-чи, бу аҳволдан чиқишнинг бирор чораси бордир-а?\nШунда болаларнинг каттароғи отасига қараб:\n— Ахир, онам сиздан шундай деб сўраши лозим эди. Чорани сиз топишингиз керак-ку, — дейди.\nФилмдаги шу воқеа бизнинг айрим оилаларимизда кечаётган аҳволга ўхшаб ҳам кетаркан, деб ўйладим. Чунки баъзи хонадонларда эркаклар оила муаммоларидан четда туришга одатланиб, кўпчилиги эса ишсиз бекор юришга кўникиб кетганлигини қандай изоҳлаш мумкин. Ҳатто, иш ахтаришга шошилмайдиганлари ҳам бор. Бундай вақтда бутун масъулиятни аёл ўз зиммасига олади. Рўзғор кемтикликларини бутлаш учун энди бу аёл қай юмушларга қўл урмайди, дейсиз!\nТабиийки, катта рўзғор юкини ўйлаб аёлнинг ҳаловати йўқолади, ўзини ўтга-чўққа уравериб асаблари чарчайди, жиззаки ва йиғлоқи бўлиб қолади, айниқса, ён-атрофда уни маънан қўллаб-қувватлайдиганлар бўлмаса, у яшашдан безади.\nҚарабсизки, кечагина ҳар ишни мулоҳаза билан бажарадиган, ҳар жойда товушини баланд кўтаришга ийманадиган аёл энди ҳеч нарсадан тап тортмайди, болаларини аямай калтаклайди, ҳатто асабига тегадиган неки бўлса, ҳаммасини уриб-синдиришга тайёр! Ойлаб-йиллаб шундай кайфиятда юрадиган аёл ўзига ёки тобора нафратини қўзғаётган кишига бирор зарар етказмайди, деб ким ҳам кафолат берарди?!\nТиббиётда «невроз» деб аталадиган касаллик бор. Бу касаллик бирданига пайдо бўлмайди. Кўп йиллар турмушнинг азоб-уқубатларидан қийналган, ўзгаларнинг эътиборидан четда, шахсий муаммоларини яккаш ўзи ҳал этавериб, ички изтироблар исканжасида қолган кишилар кўпинча неврозга чалинади.\nНевроз тобора ривожланиб бораверса, киши ўз хатти-ҳаракатларини назорат қилолмайдиган даражага етиши мумкин!\nДемак, бундай кишиларга албатта руҳий мадад, яқинларининг қўллаб-қувватлаши, меҳри зарур бўлади. Акс ҳолда, турмушдаги муаммолар ичра ёлғиз қолиш оқибатида турли тажовуз ва бошқа ёмонликларга йўл очилади.\nХўш, ёнимиздаги одам, аслида, ким? У синглимиз, опамиз, қўшнимиз ёки бирор яқин дўстимиз бўлиши ҳам мумкин. Унга яқин бўлиб, дардларини тинглаш, сўнгра зарур маслаҳатни бериш, янаям аниқроғи, ҳар бир муаммонинг ечимини топишга кўмак берувчи идоралар борлигини айтиш, йўл-йўриқ кўрсатиш шунчалар мушкулми?\nЎйлаб қарасак, ҳаётимиз ҳеч қачон бугунги кундагидек тўкис, гўзал ва фаровон бўлмаган.\nЖойларда тиббий муассасалар, ҳуқуқ-тартибот идоралари, маҳалла, хуллас, шунга ўхшаш кўплаб идораларнинг мутасаддилари кишиларимиз соғлиғини асраш, турмуш фаровонлигини янада яхшилаш, ҳаётини ҳар жиҳатдан қулайликлар билан таъминлаш учун кеча-ю-кундуз жон куйдиришади. Юртдошларимизнинг бахтли яшашларига оид турли имтиёз ва имкониятлар эса давлатимиз раҳбари томонидан чиқарилаётган кўплаб қарор ва қонунлар мазмунида акс этиб турибди.\nЕр юзининг ҳеч бир мамлакатида учрамайдиган гўзал урф-одат ва анъаналар қайта тикланаётгани, хусусан, китобхонлик кенг тарғиб этилаётгани сингари саъй-ҳаракатлар замирида ҳам халқимиз маънавиятини янада юксалтиришдек эзгу мақсадлар мужассам. Шундай бир пайтда амалга оширилаётган жиноятга қўл уриш… Бундай нохуш ҳодисалар рўй бераётганининг, аслида, сабаблари кўп. Лекин, бизнингча, асосий сабаб битта. У ҳам бўлса, ҳар биримиз ёнимиздаги инсоннинг кундалик ғам-ташвишларига, қолаверса, тақдирига нисбатан лоқайд қараётганлигимиздир!\nБир сўз билан айтганда, ёнимиздаги одамни яхши кўрсак, унинг кўнглига йўл топиб, меҳри ва эътиборимиз билан дардига малҳам бўлсак, содир этилиши муқаррар жиноятларнинг олди олинармиди…\nМашҳур шоирнинг шеърида келтирилганидек:\nБир-бирига бўлиб таянч ва далда,\nҚўл бериши керак инсон инсонга,\nЙўл бериши керак инсон инсонга!


Бинали Йилдирим Туркия бош вазири лавозимини эгаллашга ҳозирлик кўрмоқда\n16:06 / 21.05.2016\nТуркиянинг ҳукмрон Адолат ва тараққиёт партияси 22 май куни, ўз тарихидаги иккинчи фавқулодда съездини ўтказади. Унда ягона масала, партиянинг янги раҳбари аниқлаб олинади.\nПартияга мамлакатнинг амалдаги транспорт, денгиз қатнови ва коммуникациялар вазири Бинали Йилдирим раҳбарлик қиладиган бўлди. Унинг номзодини, партиянинг турли даражадаги раҳбар органларининг 80 фоизга яқини қўллаб-қувватлаган.\nПартия раҳбарлигига сайланадиган Йилдирим, мамлакат қонунчилигига кўра, ҳукумат раиси вазифасини ҳам бажаради. Президент Ражаб Тойиб Эрдўған эса, 22 май куни кечқурун бош вазирни тайинлаш тўғрисидаги фармонга имзо чекишини маълум қилди.


Равшан Эрматов Миллий олимпия қўмитаси биринчи вице-президенти этиб сайланди - YANGILIK .RU yangilik.ru\nApr 12, 2021 Равшан Эрматов\nМОҚда бугун бўлиб ўтган йиғилишда Жисмоний ва тарбия ва спорт вазирининг биринчи ўринбосари сифатида ишлаб келган Эрматовнинг номзоди Миллий олимпия қўмитаси биринчи вице-президентлигига илгари сурилган. Кенгаш аъзолари томонидан Р.Эрматов номзоди бир овоздан маъқулланган ва сайланган.\nЭслатиб ўтамиз, Равшан Эрматов шу кунга қадар бир вақтнинг ўзида Жисмоний тарбия ва спорт вазирининг биринчи ўринбосари, Ўзбекистон Футбол ассоциацияси биринчи вице-президенти лавозимларида ишлаб келаётган эди.\n2021 йил 10 апрел куни президентнинг тегишли қарори асосида Равшан Эрматов жисмоний тарбия ва спорт вазирининг биринчи ўринбосари лавозимидан озод этилганди. Аввалроқ Жисмоний тарбия ва спорт вазирлиги ҳамда Туризмни ривожлантириш давлат қўмитаси негизида Туризм ва спорт вазирлиги ташкил этилган, Азиз Абдуҳакимов бош вазир ўринбосари – туризм ва спорт вазири лавозимига тасдиқланганди.\nМурот Хонтўраев октагонга қайтмоқда\nБоксчиларимиз «Губернатор кубоги»дан қайтиб келишди


18 май 2022, Тошкент вақти: 12:07\nҚирғизистонда «Райим миллион» номи билан машҳур бўлган Давлат божхона хизмати раисининг собиқ ўринбосари, миллионлаб доллар ўзлаштирдаги роли учун АҚШнинг Магнитский санкциялар рўйхатига киритилган Райимбек Матраимов ҳибсдан озод қилинди ва унинг иши бўйича тергов тўхтатилди.\n15 апрель куни Қирғизистон Миллий хавфсизлик давлат қўмитаси (МХДҚ) терговчилари Матраимовга ёки унинг оила аъзоларига тегишли чет элда нақд пул ёки кўчмас мулк топмагани учун пул ювиш айблови билан унга қарши очилган тергов тўхтатилганини билдирди.\nМатраимов февраль ойида қайта қўлга олинганда МХДҚ у Хитой, Россия, Туркия, Украина ва Бирлашган Араб Амирликларида мол-мулк сотиб олиш йўли билан пул ювишда гумон қилинаётганини маълум қилган эди.\nМатраимов 11 февраль куни Бишкек шаҳри Биринчи Май тумани суди қарори билан 260 минг сўм (3 минг доллар) миқдорида жаримага тортилиб, суд залидан озод қилинди, натижада Бишкекда Матраимовнинг озод этилганига қарши оммавий норозилик намойиши бўлиб ўтди. Бунинг ортидан суд Матраимовни тергов изоляторида сақлашни буюрди.\nСуд ушбу енгил жазони Матраимов ўзи назорат қилган схемалар орқали ўғирланган 24 миллион долларни қайтариб бергани билан изоҳлади.\nҚирғизистонда 2020 йил декабрида қабул қилинган иқтисодий амнистия тўғрисидаги қонунга биноан, молиявий активларни ноқонуний қўлга киритган шахслар мол-мулкни давлат хазинасига қайтарса, жиноий жавобгарликка тортилмаслиги мумкин.\nИқтисодий амнистия ғояси ўтган йилнинг октябрь ойида, Матраимов ҳибсга олиниб, уй қамоғига қўйилганидан атиги бир кун ўтиб, ўша пайтдаги Қирғизистон президенти вазифасини бажарувчи Садир Жапаров томонидан эълон қилинган эди.\nЖапаров порахўрликни йўқотиш ва ислоҳотларни амалга ошириш ваъдалари билан президент этиб сайланди. Жапаров, шунингдек, президент ваколатларини оширадиган янги конституцияни таклиф қилди. Якшанба куни бўлиб ўтган референдумда янги конституция сайловчилар томонидан маъқулланди.\nТанқидчиларнинг таъкидлашича, амнистия тўғрисидаги қонун лойиҳаси Матраимов ва бошқалар коррупция учун судланмаслигини таъминлаш мақсадида шошилинч равишда тайёрланган. Бундан ташқари, танқидчилар конституциявий ўзгаришлар тизимни авторитарлаштириб, президент ҳокимиятини ҳаддан ташқари кучайтиришини айтмоқда.\nОзодлик радиоси қирғиз хизмати, Уюшган жиноятчилик ва коррупцияни тадқиқ қилиш дастури (OCCRP – Organized Crime and Corruption Reporting Project) ҳамда Бишкекдаги “Kloop” ахборот сайти 2019 йилда ҳамкорликда ўтказган журналистик суриштирувлар Матраимов бир қатор коррупцион схемалар орқали ноқонуний бойиганини кўрсатган.\nАҚШ Молия вазирлиги маълумотига кўра, Матраимов мамлакатдан камида 700 миллион долларни ноқонуний олиб чиқиб кетган, божхона тўловларини четлаб ўтиш мақсадида мансабдор шахсларни сотиб олган ва пул ювган.\nАҚШ Давлат департаменти дунё бўйлаб инсон ҳуқуқлари билан боғлиқ вазият тўғрисида март ойида эълон қилган ҳисоботида Қирғизистонда сўз эркинлиги ва эркин матбуотга таҳдидлар кўпайгани урғулаганди.\nҲисоботнинг фуқаролик эркинликлари, жумладан, матбуот эркинлигига бағишланган бўлимида Матраимов иши юзасидан терговда қатнашган журналистларга таҳдидлар бўлгани қайд этилди.\nЯнварь ойида 49 ёшли Матраимов фамилиясини Исмаиловга, хотини Уулқан Турғунова эса фамилиясини Сулайманова деб ўзгартирди.\nМатраимовлар шу билан АҚШ жорий қилган санкцияларни четлаб ўтишга уринаётгани айтилмоқда.\nМатраимовлар оиласи адвокатлари мижозлари ним сабабдан фамилиясини ўзгартирганини изоҳлагани йўқ.


Раҳбариятнинг ҳисоблашича, асосийси - бу сотишлар, бухгалтерия учун эса бухгалтер жавоб беради. Бунда сотув бўлими ёки савдо шохобчалари ходимлари доим бошланғич ҳужжатлар билан муаммолар ҳосил қилишади. Ва бунинг учун уларга - ҳеч нарса, бухгалтерга эса - барча зарбалар ва бош оғриғи “насиб” этади.\nBuxgalter.uz илтимосига биноан бошқарув бўйича маслаҳатчи Ирина ШАКИРОВА мазкур муаммо бўйича ўз тавсияларини берди:\n“Мени бошқа бўлинмалар ходимлари ўз ишларини саводсиз бажаришлари жуда чарчатади. Мен - савдо компанияси бухгалтериман, бизда ўндан ортиқ чакана савдо шохобчалари мавжуд. Дўконлар бошқарувчилари балки яхши сотишар, бироқ менга нотўғри тўлдирилган касса китоби, бир неча марта урилган НКМнинг Z-ҳисоботлари, турли хил тузатишлар тарзида доимий муаммоларни ҳосил қилишади, бунга йўл қўйиб бўлмайди. Раҳбаримиз кўп марта тартибга солишга ваъда берган, бироқ...”.\n- Бухгалтернинг асабийлик даражаси тушунарли. Сизнинг шахсий натижангиз бошқа одамларнинг виждонлилиги ва масъулиятига боғлиқ бўлган вазиятдан кўра қийинроқ нарса йўқ. Дарҳақиқат, бухгалтер кўпинча ўзи ва “бошқаси” учун жавоб беришига тўғри келади.\nБундай вазиятда нима қилиш мумкин?\n1-қадам. Бўлинмалар раҳбарларига ҳужжатларни расмийлаштиришга нисбатан талабларни белгиланг. Улар нимани, қандай, қандай муддатларда, қандай форматда бажаришлари керак. Рўйхатга барча ҳужжатларнинг тўлдирилган намуналари ва чакана савдо қоидаларини бузганлик учун жавобгарликни белгиловчи норматив ҳужжатлардан ҳаволаларни илова қилинг. Компания раҳбариятини хабардор қилинг. Эртами-кечми солиқчилар текширув чоғида ҳуқуқбузарликларни аниқлашларини ва унда муаммолар нафақат бухгалтерда бўлишини тушунтиринг.\n2-қадам. Бошқарувчилар йўл қўядиган барча хатоларни таҳлил қилинг, доим такрорланадиган хатолар “банкини” тўпланг.\n3-қадам. Биринчи ва иккинчи қадам асосида ҳужжатларни тайёрлаш ва топшириш, касса китобини тўлдириш, инкассаторлар билан ишлаш бўйича йўриқнома ёзинг.\n4-қадам. Компания раҳбариятининг кўмагида дўконлар бошқарувчиларини тўпланг ва тренинг-йўриқнома ўтказинг. Барча хатоларни муҳокама қилинг ва тайёрланган услубий метариални, шу жумладан намуналарни тарқатинг. Иш тартибини муҳокама қилинг, материал ўзлаштирилганлигини текширинг. Эҳтимол, бундай тренинг-йўриқномани мунтазам ўтказиш лозимдир - қонунчиликка, ҳисоботларга ўзгартиришлар киритилганда ва ҳ.к.\n5-қадам. Дўкон бошқарувчилари билан ҳужжатларни расмийлаштириш, инкассаторлар билан ҳамкорлик масалалари бўйича сиз билан тўғридан-тўғри боғланишлари тўғрисида келишиб олинг.\nМенинг назаримда, кейинчалик бошқарувчи лавозимига кадрларни танлаш масаласига ҳам эътибор қаратиш лозим. Энг яхши чиқиш йўли - ушбу лавозимга қабул қилиш жараёнига, янги ходимни белгиланган ҳужжатлар билан ишлаш тартиби ҳақида хабардор қилиш, унга йўриқномалар ва талабларни топшириш учун бош бухгалтерни киритиш.\nЯна бир жиҳат: бухгалтернинг бошқа бўлинмалар ходимлари билан ўзаро ҳамкорлигидаги асосий қийинчилик - бу ходимларнинг бухгалтер иши хусусиятларини билмаслиги ва тушунмаслиги. Ходимлар сизнинг соҳангиздаги махсус билимларга эга эмас, сизнинг қийинчиликларингизни билишмайди ва тушунишмайди. Сиз учун мутлақо тушунарли нарса - улар учун умуман тушунарсиз. Буни инобатга олиш лозим!\nСиз «Компанияда ўзини қандай тутиш керак. Бухгалтернинг самарали ишга доир муомаласи» курсида ўз тажрибангиз ва иш тарихингиз билан ўртоқлашишингиз, шунингдек муаммолар бўйича маслаҳатлар олишингиз мумкин. Курс 27 апрель куни соат 10:00 да бошланади. Ўқитувчи ва курс муаллифи - бошқарув бўйича маслаҳатчи Ирина ШАКИРОВА.\n«Паррандасаноат» корхоналари ҚҚСни қандай ҳисоблашлари ва тўлашлари лозим\nСолиқ тўловчининг кабинети: нима ўзгаради?


Британиялик сайёҳ мамлакатнинг ҳиссий харитасини тузишга аҳд қилди\n22:07 / 31.01.2017\nNational Geographic журнали ходими Дэниэл Рейвен-Эллисон яқиндигина Британия шаҳарлари ва хиёбонлари бўйлаб 2,5 миллион қадам узунлигидаги саёҳатини якунлади. У саёҳат давомида электрон қурилма ёрдамида ўз кайфиятидаги ўзгаришларни ўлчади. BBC шу ҳақида маълумот билан ўртоқлашди.\nДэниэл етти ой ичида 69 шаҳарни кезиб чиқди. Шу вақт давомида у бошида электроэнцефалограф билан юрган. Қурилма бошнинг турли жойларига мустаҳкамланган датчиклар орқали унинг мия фаоллигини қайд этган.\nЎрнатилган дастур бу сигналларни таҳлил қилади ҳамда ҳаракатнинг ҳар бир босқичида стресс, хотиржамлик, диққатни жамлаш ва қизиқиш даражасини ҳисоблайди.\nДэниэлнинг сўзларига кўра, монитор унга атроф-муҳитга бўлган муносабатини яхшироқ тушунишга ёрдам берган.\n"Сизни нима қизиқтирмоқда, нимага бефарқсиз, нима хавотирга солмоқда ёки, аксинча, тинчлантирмоқда - шуларнинг барчасини яхшироқ англаб етасиз. Ушбу маълумотлар шаҳарларни лойиҳалаштиришда фойда бериши мумкин".\nАлбатта, бу усул мукаммалликдан йироқ ва қурилма кўрсатмалари бошқа омиллар таъсирида издан чиқиш эҳтимоли мавжуд.\nМасалан, Кардиффда қурилма стресс ва диққатни жамлашнинг максимал даражасини қайд этган, лекин бу кўрсаткич ташқи омиллар таъсирида эмас, шунчаки ҳожатхонага кучли эҳтиёж сезиш натижасида қайд этилган.\nТепаликларга кўтарилиш ҳам стрессга олиб келган, интенсив ҳаракат кузатилган йўлдан ўтишда ҳам худди шундай ҳолат кузатилди. Бироқ қурилма ёқимли ҳаяжон билан ёқимсизини ажрата олмайди.\n"Шуниси қизиқки, қурилма шаҳарлар бўйлаб саёҳат вақтининг ярмида менинг диққатим бўлингани ва ўз ҳис-туйғуларимни англаб етмаганимни кўрсатди", - дея сўзлайди Дэниэл.\nБироқ монитор сайёҳнинг стресс даражаси атроф-муҳит шароитига мувофиқ ўзгарганини аниқ қайд этган.\nУнинг Кардифф орқали ўтиши яхши, яъни паркдаги паст стресс даражаси билан бошланди. Бироқ кейин у бир уюм чиқиндини кўриб қолган.\nУнинг йўлида кўп учраган бундай ташландиқ жойлар деярли ҳар доим стресс даражасининг ошишига олиб келган.\nСув ҳавзаларининг пайдо бўлиши эса, аксинча, сайёҳни дарҳол тинчлантирган.\nУ ўз саёҳатини 2016 йилнинг июнида Уэльсдаги Сент-Дейвидс шаҳридан бошлаб, декабрь ойида Бирмингемда якунлаган.\nДэниэл шаҳар ва қишлоқ жойлардаги шарт-шароитларни таққослаш мақсадида 69 шаҳар ва 15 миллий паркда бўлган.\n"Бундай қурилмадан кўпроқ кишилар фойдаланганда эди, биз шаҳарларда стресс даражасини қандай камайтириш ва уларни йўловчилар учун янада қизиқроқ қилиш имкониятларини кўриб чиқар эдик", - деб ҳисоблайди у.\nҲозирда Дэниэл маълумотларни қайта ишлашга киришган, у Британиянинг ҳиссий харитасини тузиб чиқишни режалаштирган. У бошқа ташаббускорларнинг ёрдамига умид қилмоқда.\n"Менда географик координаталар жамланган беш миллион ўлчам мавжуд, ҳиссиётларим жойлашувга қараб қандай ўзгарганини аниқлаш учун мен уларни харитага туширмоқчиман", - дейди у.\nБуюк Британия саёҳат кайфият


«Samsung Galaxy S10» ва «Note 9»:...\n04.06.2018 10:49 0 1558\nТарқалган маълумотларга кўра, 2019 йилнинг биринчи чорагида тақдим этилажак «Samsung Galaxy S10» флагмани компаниянинг бармоқ изи сканери экран остига жойлаштирилган илк смартфонига айланади, деб хабар берди «Hi-tech.mail.ru».\nШунингдек, «Galaxy S10»га учталик камера ҳам ўрнатилиши режалаштирилган.\nТахминларга кўра, учталик камерага эга флагман «iPhone X Plus»га рақобатчи бўлади. Бундан ташқари янги флагманларнинг нархлари «iPhone X» авлодидан анча қиммат бўлиши кутилмоқда.\nЖанубий Корея нашрларидан бирининг ёзишича, «Galaxy Note 9» смартфонининг тақдимоти икки ҳафтага, август ойининг бошларига қадар кечиктирилган.\nТақдимотнинг кечиктирилишига «Samsung» муҳандисларига «Galaxy Note 9» дисплейи қалинлигини 0,5 миллиметрга қисқаритириш топширилгани сабаб бўлди.


74. Муддассир сураси - Musulmonlar\nЯхшилиги, эзгулик ва неъмати чексиз-Аллоҳ номи билан.\nЭй (пайғамбарлик вазифасига) бурканувчи!\nТур ва огоҳлантир!\nЎзингни покиза тут!\nНопок нарсалардан узоқ тур!\n(Қилган ишларингни) кўп деб билиб миннат қилма!\nРоббингн учун сабр-бардош қил!\nЎша кун, жуда оғир кун (бўлади).\nКофирлар учун осон бўлмайди!\nЎзим ёлғиз яратган кишини Ўзимга қўйиб бер!\nУнга узлуксиз мол-давлат бердим.\nҲамда, ёнида юрадиган болалар.\nУнга катта имкон бердим.\n(Кофирлигидан) кейин ҳам, орттириб беришимни кутяпти.\nЙўқ! У оятларимизга нисбатан қайсарлик қилди.\nУни яқинда жуда оғир уқубатли қийноққа соламан.\nЧунки, у (нима қилишни) ўйланди ва режа қилди.\nЎлгур! Қандай режа қилди?!\nҲа ўлгур! Қандай режа қилди?!\nКейин бир қаради.\nСўнг, қовоғини солди, афтини буриштирди.\nКейин, ортга ўгирилди, ўзини катта тутди.\nСўнг: “Бу нақл қилинган сеҳрдан бошқа нарса эмас”, деди.\n“Бу, (Муҳаммад ўқиётган нарсалар) инсонни сўзидан бошқа нарса эмас”, (деди).\nУни яқинда Сақорга киргизаман.\nСақор нима эканини қаердан билардинг?\nУ (Сақор кофирларни азобсиз) қолдирмайди, тек ташлаб қўймайди!\nУ терини қорайтириб юборади.\nУни тепасида ўн тўққизта (фаришта) бор.\nБиз жаҳаннам бошқарувчиларини фақат фаришта қилдик. Уларнинг саноғини кофирлик қилганлар учун фақатгина бир имтиҳон воситаси қилдик. Биз буни китоб берилганлар қатъий ишончга эга бўлиши, мўминларни Аллоҳга бўлган имон-ишончи ортиши, китоб берилганлар ва мўминлар шубҳага тушмасликлари учун шундай қилдик. Ҳамда, қалбларида касаллиги борлар ва кофирлар: “Аллоҳ бу мисол билан нимани ирода қилди?”- дейиши учун шундай қилдик. Аллоҳ лойиқ бўлганни адаштиради, муносиб бўлганни тўғри йўлга солади. Роббингни қўшинларини Ўзидан бошқаси билмайди. Булар инсоният учун насиҳатдир (эслатмадир).\nЙўқ! Онт бўлсин ойга,\nОртга қайтган кечага,\nЁришган вақтдаги тонггаки,\nУ (Сақор) катта (азоб)ларнинг биридир!\nИнсоният учун огоҳлантирувчидир.\nОрангиздан (ибодатда) илгарилашни ёки (ибодатдан) чекинишни танлаган кишилар учун (огоҳлантирувчидир).\nҲар ким ўз қилмишининг гаровидир.\nЎнг тараф эгалари бундан мустасно.\nУлар боғу бўстонларда (қолиб), сўрайдилар.\n“Сизларни сақорга нима олиб кирди?” (деб).\nУлар шундай дейди: “Биз намоз ўқувчилардан эмасдик.\nЧорасизларни едириб-ичирмас эдик.\n(Гуноҳга) ботувчилар билан бирга ботиб юрардик.\nСарҳисоб кунини ёлғонлар эдик.\nТоки ўша аниқ (ўлим) келгунга қадар (шундай эдик).”\nЭнди, уларга шафоатчиларнинг шафоати фойда бермайди.\nНима учун улар насиҳатдан (Қуръондан) юз ўгирмоқда?!\nЮз ўгирадиганлар ёввойи эшакларга ўхшайди.\nАрслондан ҳуркиб қочган эшакларга.\nАслида, уларнинг ҳар бири ўзларига очиб саҳифалар (ваҳий) берилишини хоҳлайди.\nЙўқ! Аслида, улар охиратдан қўрқмаяпти.\nЙўқ! У эслатма (насиҳат)дир.\nКим хоҳласа уни ёдда тутади (эслатма олади).\nЗеро, Аллоҳ насиб қилмаса, улар (Қуръондан) насиҳат оломайдилар. У масъулиятга ҳамда, кечириб юборишга энг қодир зотдир.\n Муддассир сураси, Маккада тушган, 56 оят. Тушиш тартиби 4, ёзилиш тартиби 74.\n Расулулоҳга илк ваҳий тушган вақтларда фақатгина ўзига яқин кишиларни огоҳлантириш буюрилган (Шуаро 26/214). Огоҳлантиришга имкон бўлган бошқа инсонларни ҳам огоҳлантиришга кейинроқ буюрилган (Иброҳим 14/44).\n Намоздаги “Аллоҳу Акбар” деб айтиладиган такбир шу оят ҳукмидан олингани айтилади. “Аллоҳу Акбар” иборасидан исми тафзил ва сифат шаклида икки хил маъно чиқади: 1) “Аллоҳ энг улуғ зотдир”. 2) “Аллоҳ ягона буюк зотдир/буюкликта тенги йўқ зотдир”. Аллоҳу Акбар деган инсон, яратган Эгасининг буюклигини эътироф қилган ва уни эълон қилган бўлади.\n Бу оятда ҳам кийимларини ҳамда, ўзини пок сақлаш кераклигига ишорат қилади. Баъзи муфассирлар “кийимларингни” деб, баъзилар “нафсингни” ва бошқалар эса ҳар иккала маънони ҳам ўз ичига олади деб тафсир қилишган. Биз таржима қилган шакл барчасини яъни, ҳам кийимларини ҳамда ўзини пок сақлашга ишорат қилади. Келгусидаги оят ҳам бу маънони қўллаб-қувватлайди.\n Инсон қилаётган яхши ишларини кўп ишлар қиляпман деб ўйлаб қолса, аста-секин эҳтиросга, кейинчалик ўзидан ажабланишга ўрганиб қолади. Шунинг учун, қилган яхши ишларини унутишга одатланишга, ўтмишдаги гуноҳлари бўлса, уларни эслаб яна ҳам кўпроқ тавба қилиб, яхшиликларни кўпайтиришга ҳаракат қилиш керак.\n Қиёматнинг даҳшати фақат кофирларни маюс қилади ва у кун кофирларга қийин бўлади (Фурқон 25/25, Қалам 68/35-43).\n Бу оят Валид ибн Муғира (Абу Абду Шамс ал-Валид ибн ал-Муғира ибн Абдуллоҳ ибн ал-Маҳзумий в. 1/622) ҳақида тушгани айтилади. У, пайғамбаримиз ва Исломни асосий душманларидан бири бўлган.\n Валид Ибн Муғийранинг 10 дан ортиқ фарзанди борлиги айтилади. Улар орасидан 3 та фарзанди: Холид ибн Валид, Ҳишом ибн Валид ва Имора ибн Валид мусулмон бўлган (Саоилибий).\n Оятдаги “суъуд” калимасига Мужоҳид ва Қатода р.а.лар азобли машаққат ва роҳати йўқ азоб, деб маъно беришган (Ибн Касир).\n Тоҳа 20:74 оятда жаҳаннам “жаҳаннам ундаги жиноятчиларни яшатиб на чиройли яшатмайди, на йўқ қилиб юбормайди” мазмунда таърифлаб келтирилган.\n Бу оятдаги 19 сони, келгусидаги оятда зикр қилинган фаришталарнинг сони экани айтилади.\n Бу оят ва Каҳф 18/29 оятлар имон ва куфр банданинг иродасиг ҳавола қилинганини билдиради.\n Ўнг тараф эгалари ҳақидаги ўхшаш оятлар: Исро 17/71, воқеа 56/27, 38, 90-91, Ҳаққо 69/19, Иншиқоқ 74/39.\n Шафоат қиёмат куни маҳшарда эмас, балки, гуноҳкор мўминлар жаҳаннамга кириб, гуноҳига яраша жазосини олганидан кейин бўладиган иш экани ушбу оятдан маълум бўлади. Зеро маҳшар куни ҳеч қандай шафоат йўқ (Бақара 2/48, 123, 254). Шафоат мазвуси учунқаранг: Зумар 39/44, Зухруф 43/86.\n Ақл ва зеҳнда сақлаб қолиниши керак бўлган энг муҳим маълумот Қуръондир. маълумот учун қаранг: ал-Ҳаққо 69/38-51.\n Жума 62/5 оятда, илоҳий китобдан юз ўгирган, унга амал қилмаган аҳли китобларни ҳам Аллоҳ таоло эшакларга ўхшатган. Бу каби таҳдид ва огоҳлантиришлар бошқа жиноятчилар учун ишлатилмаган. Қуръондан юз ўгириш жуда ҳам катта гуноҳдир. Чунки, у Аллоҳнинг то қиёматгача ҳидоят ва нур, далил ва раҳбар, мўжиза ва раҳнамо бўлган ягона китобидир.\n Баъзи бир инсонларнинг қайсарлик қилиб гуноҳга ботиб кетишлари, Ислом йўлидан кўра куфр йўлини афзал кўрганликлари сабабли, Аллоҳ уларнинг қалбларини, қулоқ ва кўзларини муҳрлаб қўяди. Ана шундан кейин уларга насиҳат кор қилмайди. Бу ҳақидаги баъзи оятлар: Бақара 2/6-7, Жосия 45/23.\n Яъни, Аллоҳ қилаётган ишларида асло хато қилмайди, зулм қилмайди, ҳақсизлик қилмайди. Ҳар ишни ҳикмат биалн қилади. У шунга энг лойиқ зотдир.\nҚуръон Муддассир Сура Таржима Тафсир


Қозоғистон миллий хавфсизлик қўмитаси собиқ раҳбари Карим Масимов давлатга хиёнатда айбланиб ҳибсга олинди - Daryo\n12:48, 08.01.2022 58258\nҚозоғистон миллий хавфсизлик қўмитаси собиқ раҳбари Карим Масимов ҳибсга олинди, у давлатга хиёнат қилганликда айланмоқда. Бу ҳақда Қозоғистон МХҚ матбуот хизматига таяниб “Zakon.kz” хабар берди.\nҚўмита матбуот хизмати хабарига кўра, Масимов Қозоғистон Жиноят кодексининг 175-моддаси 1-қисми билан давлатга хиёнатда гумонланмоқда ва 6 январда мазкур ҳолат бўйича судга қадар тергов жараёни бошланган. Шунингдек, шу куннинг ўзида Масимов билан бирга бошқа гумонланувчилар ҳам ҳибсга олиниб, вақтинча ушлаб туриш изоляторида сақланмоқда, дея қўшимча қилган Қозоғистон МХҚ.\nТергов ва суриштирувга алоқадор бошқа махфий ахборотлар ошкор этилмайди, дея баёнотга якун ясаган қўмита матбуот хизмати.\n6 январда Қозоғистон президенти Қосим-Жўмарт Тўқаев Масимовни МХҚ раҳбари лавозимида озод қилган, шунингдек, қўмита раисининг ўринбосари Ануар Садикулов ҳам ишдан бўшатилганди. Масимов 6 январда бўлиб ўтган Хавфсизлик кенгашининг йиғилишида шахсан иштирок этган.\nАввал Қозоғистон биринчи президенти Нурсултон Назарбоевнинг собиқ маслаҳатчиси Ермуҳамет Ертисбаев мамлакатдаги тартибсизликларни бошлаган кимсалар Тўқаевни ҳокимиятдан четлатишга урингани ҳақида гапирганди. У бундай давлат тўнтаришини режалаштириш ва амалга ошириш юқори лавозимлардаги «сотқинлар»сиз қилиб бўлмаслигини таъкидлаган.\n56 ёшли Масимов 2016 йил сентябрь ойида МХҚ раҳбарлигига тайинланган. У турли йилларда бош вазир, президент администрацияси раҳбари ва Қозоғистон президентининг ёрдамчиси каби лавозимларда ишлаган.\nМасимов 2007 йилдан 2012 йилгача ҳамда 2014 йил апрелидан 2015 йил апрелигача бош вазир, кейин президентлик сайловларидан сўнг қайта ҳукумат раҳбарлигига сайланиб 2016 йил сентябргача мазкур лавозимда ишлади. Умумий ҳисоблаганда Масимов Қозоғистон 7 йил давомида бош вазир сифатида фаолият олиб борган.\nАввалроқ Қозоғистон ИИВ 4000 нафаргача террорчи ҳибсга олинганини маълум қилгани, Қозоғистон ёнғин ўчириш хизмати ходимлари бутун мамлакат бўйлаб олов ичида қолган 143 нафар одамни эвакуация қилгани ҳақида хабарлар берилган.\nТўқаев КХШТга Қозоғистондаги вазиятни тиклашда кўрсатаётган ёрдами учун миннатдорлик билдирди\nТўқаев Қозоғистонда конституциявий тартиб тикланганини эълон қилди. Мамлакат бўйлаб террорчилик хавфининг юқори даражаси жорий этилган\n12:43, 29.04.2022 54320\n14:34 Бугун 1168\n14:21 Бугун 743\n14:10 Бугун 1726\n14:05 Бугун 1961\n14:53, 18.05.2022 58214\n00:12, 19.05.2022 48435\n13:15, 19.05.2022 48132\n07:30, 19.05.2022 47186


Вазирлар Маҳкамасида янги котибият ташкил этилди\n07:53 / 22.07.2021\nВазирлар Маҳкамаси қарори билан Ўзбекистон Республикаси Бош вазири биринчи ўринбосарининг функционал вазифалари тўғрисидаги ҳамда Ҳудудларни комплекс ривожлантириш, коммуникациялар, қурилиш ва уй-жой, коммунал хўжалиги масалалари котибияти тўғрисидаги низомлар тасдиқланди.\nБош вазирнинг биринчи ўринбосари Олий Мажлис Қонунчилик палатаси маъқуллаганидан кейин киритилган тасдиқномасига биноан Президент томонидан лавозимга тайинланади ва лавозимдан озод этилади.\nБош вазирнинг биринчи ўринбосари Президентга, Олий Мажлис палаталарига ва Бош вазирга ҳисобот беради.\nБош вазир биринчи ўринбосарининг фаолияти қуйидаги масалаларни ҳал этишга йўналтирилган:\nҳудудларни комплекс ижтимоий-иқтисодий ривожлантириш масалаларини ҳал этиш;\nуй-жой, коммунал хўжалиги, экология ва атроф-муҳитни муҳофаза қилиш тизимини ривожлантириш;\nмуҳандислик-коммуникация ва йўл-транспорт инфратузилмасини, шунингдек транспорт коммуникацияларини модернизациялаш;\nкапитал қурилиш соҳасидаги ислоҳотлар ва пудрат ишлари дастурларининг изчил амалга оширилишини таъминлаш;\nқурилиш ва архитектура соҳасидаги ишлар сифатини назорат қилиш.\nБош вазирнинг биринчи ўринбосари мақомига кўра Ўзбекистон Ҳукуматининг аъзоси ҳисобланади ва Вазирлар Маҳкамаси Раёсати таркибига киради. У Вазирлар Маҳкамаси ва унинг Раёсати мажлисларида бевосита иштирок этади.\nБош вазирнинг биринчи ўринбосари Ҳудудларни комплекс ривожлантириш, коммуникациялар, қурилиш ва уй-жой, коммунал хўжалиги масалалари котибиятига раҳбарлик қилади ҳамда Котибият раҳбарлари ва мутахассислари ишларини ташкил этади.\nКотибият Вазирлар Маҳкамасининг таркибий бўлинмаси ҳисобланади.\nКотибият фаолияти ҳудудларни ижтимоий-иқтисодий ривожлантириш масалалари бўйича Вазирлар Маҳкамасини, унинг Раёсатини, шунингдек Вазирлар Маҳкамасини ахборот-таҳлилий таъминлашга йўналтирилади.\nКотибият ўз ваколатига кирадиган масалалар бўйича Бош вазирнинг биринчи ўринбосарига бўйсунади, унинг фаолияти Вазирлар Маҳкамаси аппаратининг бошқарувчиси томонидан мувофиқлаштириб борилади.\n08:33 / 23.07.2021\nБош вазирнинг ижтимоий масалалар бўйича ўринбосарининг функционал вазифалари белгиланди\n08:12 / 21.06.2021\nВазирлар Маҳкамаси аппаратининг ижро этувчи тузилмаси янгиланди\n14:18 / 14.06.2021\nНазорат қилувчи идоралар мустақил бўлиши керак. Давлат бошқарувидаги муаммолардан бири ҳақида\n09:52 / 14.06.2021\nШавкат Мирзиёев ҳукуматнинг янги ташкилий тузилмасини тасдиқлади


iPhone 12 смартфонларидаги муаммони Apple тан олди - Terabayt.Uz\niPhone 12 смартфонларидаги муаммони Apple тан олди\nКупертиноликларнинг ўн иккинчи авлод айфонлари дунё бўйича яхши сотиляпти, аммо харидорларнинг ҳаммаси ҳам улардан мамнун эмаслар. Бунга эса айрим iPhone 12’лардаги муаммолар сабабчи ва шулардан бири – симсиз қувватлаш технологияси билан боғлиқ.\nУшбу смартфонларда симсиз зарядланиш вақти-вақти билан нотўғри ишлаб, баъзида эса умуман ўчиб қолаётир. Бу муаммони биринчилар қатори 9to5Mac ресурси муаллифларидан бири пайқаб қолган ва форумларни кузатиб, ёлғиз эмаслигини пайқаган.\nБу ҳолатда қурилмани ўчириб-ёқиш керак бўлади, аммо бу билан ҳам муаммо буткул йўқ бўлмайди – бир неча кундан сўнг яна такрорлана бошлайди.\niPhone 12 фойдаланувчиларидан бири ушбу муаммо юзасидан Apple компаниясининг мижозларга кўмак кўрсатиш хизмати ходимидан жавоб олган. Унинг сўзларига кўра, компания бу муаммодан хабардор ва аллақачон уни ҳал этиш устида ишламоқда.\n#Apple #Apple iPhone #симсиз энергия узатиш #смартфонлар #симсиз қувватлаш технологияси #Apple iPhone 12 #Apple iPhone 12 Pro #Apple iPhone 12 Pro Max #Apple iPhone 12 mini


Агар Жўрақул акага бирор ном бериш мажбурияти пайдо бўлса, у кишини “Жўрабек” деган бўлардим. Бу амир ва хонларнинг чин маънодаги қули бўлган “бек”ларга қиёсан эмас, балки ўз сўзига бек инсонларга қиёсан.\nУнинг номидаги “қул” қўшимчаси ўз моҳиятига эга. У Худонинг ҳақиқий қули, яъни Худодан бошқа бирор куч ёки бирор шахсдан қўрқмайди. Ҳамма вақт ҳақ сўзини дангал айтади.\nЖўрақул ака доим ўзига қараган, яхши кийинган, чиройли гапирган одам. Юзидан меҳр ёғилиб туради. Кўзларида самимият ва донишманлик аломатлари бор. Шахдам одимлар билан юради.\nСовет даврида ҳам, ундан кейинги “совет” даврида ҳам адолатга, халққа хизмат қилди.\n…Раис сайлови бўлмоқда. Ҳамма жим. У шартта ўрнидан турадида:\n-Нега раисликка битта номзод, яна бир йил халқ ҳақида ўйламайдиган бу одамни сайлаб кетаверамизми?-дейди.\nОдамлар бирин-кетин “уф”, “уф” дейишади. Баъзилар овозларини чиқариб норозилик билдирсалар, айримлар у томонга қараб “Жим ўтира олмайсанми-е, жонга ҳам тегдинг-ку?” дегандек бошларини сарак-сарак силкитадилар.\nАмалдаги раисга қўшилиб қизариб-бўзариб кетган районнинг вакили бундан руҳланади ва унга жаҳл билан савол беради:\n-Бу одам халқ ҳақида ўйламай ким ҳақида ўйлабди? Мана халқ сизнинг ўзингиздан норози, раисдан эмас, гапингизни ўйлаб гапиряпсизми?\nЖўрақул ака шартта ўрнидан турадида:\n-Қабристоннинг йўлини асфалт қилайлик, ёрдам беринг деб неча марта ҳузурингизга кирдим? Қабристонни девор билан ўрашга сиз ҳам ҳисса қўшинг, деганимда нима деган эдингиз? “Қабристон колхозга қарамайди, кимнинг одами кўмилса, ўша обод қилади” дегандингиз. Қум қишлоққа йўл солиш ҳақида учрашганимда-чи? “Биз йўлсозлик идораси эмас” дегандингиз. Бу бечора халқнинг кучини сўриб олмоқдасизлару унга бир пиёла сув беринглар, деганда бошингизни тугмадай тешикка тиқиб оласиз…\nБоягина унга қарши бўлган халқ бирдан гулдурос қарсак чалади. Ўзи билмаган ҳолатда унга тан беради.\nБу воқеадаги сўзлар калима-калима айнан бўлмаса ҳам шунга яқиндир. Бундан ҳам кучлироқ воқеалар тугаб кетган колхоз даврида ҳам, ундан кейин ҳам жуда кўп юз берган.\nЖўрақул ака қишлоқда шароит ёмонлиги ва раҳбарлар пулларни ўмариб кетишаётгани ҳақида юқори идораларга кўп хатлар ёзган. Кам ҳолларда уни қўллашган. Баъзан эса уни туҳматчи деб судга тортишган. Лекин у ҳеч чекинмаган. Унинг орқасидан нима десалар ҳам десинлар, лекин ўзлари беихтиёр уни маҳалла раиси этиб сайлашган. Бугун қишлоғимизда қандайдир ижобий ишлар қилинган бўлса, унда Жўрақул аканинг ҳам ҳиссаси бор.\nУни ўзбекона одатларимизга кўра қўрқитишди, устидан бўҳтон тўла юмалоқ хатлар уюштиришди, ёмонотлиқ қилишга уринишди… лекин у бир қадам ҳам чекинмади. Ёши бир жойга етганда ҳам ҳақиқатни ҳимоя қилаверди. Ўз шахсини ўйлаган эмас. Одамлар ундан оддийгина севги ва ҳурматни дариғ тутган бўлсаларда, у бунга парво қилмай шу одамлар ҳақида ўйлади, уларнинг ҳақлари учун курашди.\nЭнг асосийси у қаерга шикоят ёзмасин, ким ҳақида ёзмасин остига катта ҳарфлар билан “ЖЎРАҚУЛ ҲАМРОҚУЛОВ” деб ўз номини ва бу номнинг ёнига имзосини қўйган.\nМинг афсуски, бундай жасорат насиб этган инсонлар жуда оз. Бенасиб қолганлар эса, зеҳниятимиздаги қусурнинг қули ўлароқ бундайларни камситишга уринишади. Лекин вақти келганда, уларни тан олганларини ўзлари ҳам билмай қоладилар. Жўрақул ака ана шундай қишлоғимиз аҳли томонидан бевосита ёки билвосита тан олинган инсон.\nШундай инсонлар бор бўлгани учун ҳам адолат ўлмай турибди. Доим бор бўлсин, Жўрақул акалар!\n« Муносабат Мухлис мулоҳазалари »


АКТ соҳасидаги навбатдаги муваффақият\nМамлакатимизда иқтисодиётнинг барча тармоғига ва кундалик ҳаётимизга ахборот-коммуникация технологияларини кенг жорий этиш масаласига жуда катта эътибор қаратилаяпти.\nУшбу жараёнда ривожланган давлатлар тажрибасини ўрганиш, улар билан ҳамкорлик қилишга алоҳида аҳамият берилмоқда. Жумладан, юқори технологиялар соҳасида илғор мамлакатлардан бири саналган Корея Республикаси бу борада Ўзбекистоннинг ишончли ҳамкорига айланган.\nПрезидентимизнинг 2012 йил сентябрь ойида Корея Республикасига давлат ташрифи чоғида ахборотлаштириш соҳасида ҳамкорлик тўғрисида ўзаро англашув меморандуми имзоланган эди. Жанубий кореялик мутахассислар “электрон ҳукумат” тизимини жорий этиш борасида Ўзбекистон Республикасига яқиндан кўмаклашмоқда. Зеро, ушбу давлат “электрон ҳукумат”нинг ривожланиш даражаси бўйича, мана, бир неча йилдирки, БМТнинг жаҳон рейтингида етакчилик қилиб келаётир.\nКорея Республикасининг ахборот-коммуникация технологиялари соҳасида нуфузли саналган Ахборот жамияти миллий агентлиги юртимиздаги тегишли муассасалар билан идоралараро ягона ахборот тизимини яратиш, лойиҳаларни режалаштириш ва бошқариш, кадрларни қайта тайёрлаш каби қатор йўналишларда истиқболли лойиҳаларни амалга оширмоқда.\nМазкур агентлик ҳамда Тошкент ахборот технологиялари университети ўртасида имзоланган англашув меморандумига асосан, ТАТУ қошида Ўзбекистон — Корея ахборот алмашиш маркази ташкил этилган. АКТнинг энг сўнгги ютуқлари билан жиҳозланган ушбу марказда Корея Республикаси мутахассислари томонидан талабаларга ахборот-коммуникация технологиялари бўйича ўқув-курслари, дастурий маҳсулотлар кўргазмалари, шунингдек, давлат ва хўжалик бошқаруви ҳамда маҳаллий давлат ҳокимияти органлари ходимлари учун “электрон ҳукумат” ҳафталик ўқув курслари, масофавий таълим шаклида семинар-тренинглар ўтказиб келинмоқда.\nМаълумот сифатида айтиб ўтиш жоизки, Корея Республикаси ҳукумати дунёнинг 40 га яқин давлатида шундай марказлар фаолиятини йўлга қўйган. Улар ўртасида ўзаро ҳамкорликни мустаҳкамлаш, илмий алоқаларни ривожлантириш мақсадида Корея Республикасининг Фан, ахборот-коммуникация технологиялари ва келажакни режалаштириш вазирлиги (Ministry of Science, ICT & Future Planning) томонидан муайян ишлар амалга оширилаяпти. Хусусан, яқинда Пусан шаҳрида Ахборот жамияти миллий агентлиги билан ҳамкорликда ахборот алмашиш марказлари алоқаларига бағишлаб ташкил этилган “2014 1stGlobal IAC Networking Conference” халқаро анжумани бунга бир мисолдир. Мазкур тадбирда 40 га яқин мамлакатнинг ахборот алмашиш марказлари вакиллари қатнашди. Тақдимот ва муҳокамалар чоғида иштирокчилар ўз марказларидаги мавжуд имкониятлар, уларда ташкил этилган ўқув жараёни, кадрлар тайёрлашга қўшаётган улушлари, ўқувчилар томонидан тайёрланган маҳсулотлар ва бошқа амалий ишлар хусусида батафсил маълумот бердилар.\nЭътиборлиси, Ўзбекистон — Корея ахборот алмашиш марказининг фаолияти анжуман ташкилотчилари ва иштирокчиларида жуда катта қизиқиш уйғотди. Натижада у энг фаол марказ сифатида эътироф этилди ва биринчи ўринга муносиб деб топилди.\n— Ушбу муваффақият мамлакатимизда ахборот-коммуникация технологиялари соҳасини изчил ривожлантиришга қаратилаётган юксак эътибор самарасидир, — дейди Ўзбекистон — Корея ахборот алмашиш маркази раҳбари Ойбек Жўраев. — Ана шу эътироф туфайли ажратиладиган молиявий кўмак эвазига марказимиз моддий-техник базасини янгилаш, фаолиятини янада кенгайтириш ва ривожлантириш имкониятига эга бўлдик.\nМазкур рукндаги бошқа мақолалар: « Мустақил, ягона ва яхлит тизим\tТарих сабоқларидан хулоса чиқариб яшайлик »


Чет элга чиқишга «тақиқ» борлигини қандай...\n02.03.2021 09:24 0 2351\nТашқи меҳнат миграцияси агентлиги ахборот хизмати хабарига кўра, пандемия даврида чет элга чиқишда санитар-гигиеник талаблар билан бирга ҳеч қандай қарздорлик мажбурияти бўлмаслиги лозим.\nҚарздорлик ўз вақтида бартараф этилмаслиги фуқароларнинг чет элга чиқишига «тақиқ» қўйилишига сабаб бўлади.\nҚарздорликни ёки тақиқни аниқлаш мақсадида ишлаб чиқилган @mibuzbot телеграм бот орқали бир зумда ўзингизга нисбатан тақиқ бор ёки йўқлигини билиб олишингиз мумкин.\nМазкур телеграм ботда республика ҳудудидан четга чиқиш ҳуқуқи чекланган ёки чекланмаганлиги ҳақидаги маълумотлар билан танишиш, қарздорлик аниқланган тақдирда, уни шу заҳоти ушбу сайтда электрон тарзда тўлаш имконияти яратилган.\nтақиқ чет эл\nЖамият 11/03, 09:45\nИқтисодиёт 11/12, 09:31\nРоссиянинг Ўзбекистон маҳсулотларига тақиқлари: депутат ЖСТга аъзоликни тезлаштириш кераклигини эслатди


Анвар Бойназаров ярим финалда бразилиялик муай тайчи билан жанг қилади (фото ва видео)\n5 июль, 2017, 11:09\nМуай Тай бўйича икки карра жаҳон чемпиони Анвар Бойназаров ўзининг навбатдаги жангини 9 июль куни Хитойда ўтказади. У яккакурашлар спорт туридан ўрин олган кикбоксинг бўйича “EM LEGEND” халқаро турнирининг финал йўлланмасини учун рингга чиқади. Ярим финалдаги рақиб ёш ва анчайин кучли бўлган бразилиялик Марлон Роберто дос Сантос бўлади. Жанг Чонгкинг шаҳрида бўлиб ўтади.\nСпортчимиз мазкур жангга тайёргарликларнинг асосий қисмини Тошкентда ўтказган спортчимиз бугун кечқурун Хитойга учиб кетади ва машғулотларни ўша ерда давом давом эттиради.\n– Тайёргарликлар жуда яхши ўтди. Бугун Тошкентда сўнгги машғулотларни ўтказамиз ва Хитойга жўнаб кетамиз. Рақибимга келсак у кучли муай тай устаси ҳисобланади. Умид қиламанки, бу жангда зафар қучиб, финалга йўл оламан. Бунга ишончим комил. Умуман мухлисларни энг қизиқарли жанглардан бири кутиб турибди, – дейди Анвар Бойназаров.\nАнвар Бойназаров 9 июль куни чемпионлик йўлидаги ярим финал жангини ўтказади\nЭслатиб ўтамиз, бунгача Анвар профессионал фаолиятида 112 та жанг ўтказган. Шулардан 51 тасини нокаут билан якунлаган.\nАнвар Бойназаров “EM LEGEND” мусобақасида навбатдаги ғалабасини қўлга киритди


«Ўзгидромет» август ойида об-ҳаво қандай бўлиши тўғрисида маълумот берди\nЮқтирганлар 54462 киши\nСоғайганлар 50954 киши\nВафот этганлар 450 киши\n16:47 / 30.07.2020\nБугун Ўзбекистон ҳудудининг катта қисмида об-ҳаво қуруқ ва кам булутли, ҳарорат 35-38 даража.\nМамлакатнинг шимоли-ғарбий ҳудудларига Волгабўйидан нам ва салқин ҳаво оқими кирди. Қорақалпоғистонда ва Хоразм вилоятида об-ҳаво булутли бўлади, айрим жойларга қисқа муддатли ёмғир ёғиши, момақалдироқ бўлиши мумкин. Ҳарорат 28-33 даражагача пасаяди.\n«Ўзгидромет»нинг ёзишича, эртага нам ва салқин ҳаво бутун республика ҳудудига тарқалади. Тошкент, Самарқанд, Жиззах, Сирдарё вилоятларида айрим жойларга қисқа муддатли ёмғир ёғади, момақалдироқ бўлиши мумкин. Қорақалпоғистонда, Хоразм, Бухоро, Навоий вилоятларида кечга бориб қисқа муддатли ёмғир ёғиши, момақалдироқ бўлиши мумкин. Қашқадарё ва Сурхондарё вилоятларида об-ҳаво ёғингарчиликсиз бўлади.\nКундузги ҳарорат 30-33 даражагача пасаяди, Қурбон ҳайити куни республика аҳолисини салқин ҳаво кутмоқда.\n1 августда қисқа муддатли момақалдироқли ёмғирлар фақат Тошкент вилояти ва Фарғона водийси вилоятларида кузатилиши мумкин, мамлакатнинг қолган ҳудудида ёғингарчилик бўлмайди, ҳарорат 30-33 даража атрофида бўлади.\n2 августда республиканинг катта қисмида об-ҳавонинг яна кам булутли ва қуруқ бўлиши кутилмоқда, фақат баъзи тоғли ва тоғолди ҳудудларда қисқа муддатли ёмғир ёғиб, момақалдироқ бўлиши мумкин.\nКейинги ҳафтада об-ҳаво ёғингарчиликсиз бўлади. Ҳарорат аста кўтарилади ва яна 36-39 даражани ташкил қилади.\nКейинчалик август ҳарорати ўртача кўп йиллик қийматларга яқин бўлиши кутилмоқда. Қисқа муддатли ёмғирлар асосан республиканинг тоғли ва тоғолди ҳудудларида кузатилади. Ҳарорат кечаси 17-22 даража, кундузи 32-37 даража атрофида, айрим кунларда 40 даражагача бўлиши кутилмоқда. ойнинг сўнгги ўн кунлигида кундузги ҳарорат 28-33 даражагача пасайиши мумкин.\nЭслатиб ўтамиз, август ойи Ўзбекистонда йилнинг энг қуруқ ойи ҳисобланади.\nАвгуст ойида ёмғирли кунлар ўртача 1-2 кунни, Фарғона водийси ва тоғларда −3-6 кунни ташкил қилади. Ўртача ёғинлар миқдори мамлакат ҳудудининг катта қисмида 1-2 мм, айрим жойларда 3-4 мм, тоғолди ва тоғларда 10-20 мм.ни ташкил қилади.\n27 сентябрь куни қандай об-ҳаво кутилмоқда?\n14:01 / 25.09.2020\n«Ўзгидромет» сентябрь охирида қандай об-ҳаво кузатилишини маълум қилди. Ўзбекистонда ҳаво ҳарорати пасаяди\n11:45 / 25.09.2020\n12:32 / 24.09.2020\n25 сентябрь куни қандай об-ҳаво кутилмоқда?


Россия Ўзбекистонга келаётган хорижлик туристлар сони бўйича биринчи ўринга чиқди\nЎтган йил якунларига кўра Россия Ўзбекистонга келаётган хорижлик туристлар сони бўйича биринчи ўринга чиқди. Бу ҳақда “Ўзбектуризм” МК раиси ўринбосари Анвар Темирхўжаев баёнот берди.\n“Ҳар йили мамлакатимизга чет эллардан 2 млн га яқин киши келади. 2014 йили Ўзбекистонга ташриф буюрган туристларнинг асосий қисмини россиялик меҳмонлар ташкил этди – 22.4 фоиз; шунингдек, кореяликлар – 8.2 фоиз, германияликлар – 3.8 фоиз, францияликлар – 3.6 фоиз. Шунингдек, Ғарбий Европа ва Жануби-Шарқий Осиёнинг бошқа давлатларидан меҳмонлар ташриф буюрди”, - деб таъкидлади амалдор.\nУнинг сўзларига қараганда, Ўзбекистоннинг хавфсизлиги, визаларнинг йўқлиги, тил тўсиғининг йўқлиги, бой тарихий мероси, миллий ошхонасининг бетакрорлиги ва туристик пакетнинг арзонлиги россиялик сайёҳлар диққатини тортмоқда.


Lifestyle 14:37 / 19.01.2020 54454\n18 январь кунги ҳолатга кўра, Хитой расмийлари ушбу вирусни юқтирган 60дан ортиқ ҳолатни тасдиқлашди. Аммо британиялик мутахассислар аслида бу рақам 1700га яқинлашмоқда деган фикрда.\nТадқиқот Буюк Британия ҳукумати ва Жаҳон соғлиқни сақлаш ташкилотига ҳисобот берадиган Лондон Империал коллежи қошидаги MRC юқумли касалликларни глобал таҳлил қилиш марказида ўтказилди.\n«Бу ҳолат мени бир ҳафта аввалгига қараганда кўпроқ ташвишга солмоқда», дейди эпидемиолог профессор Нил Фергюсон.\nДекабрь ойида ўткир респиратор касалликларни келтириб чиқарувчи ушбу вирусдан икки киши вафот этгани маълум. Унинг биринчи тарқалиши Хитойнинг Ухань шаҳрида қайд этилган.\nСингапур ва Ҳонгконг аллақачон Ухандан келувчи барча йўловчиларни текширишни бошлаб юборишган, шу каби чоралар жума куни АҚШнинг учта йирик аэропортида ҳам жорий этилди: Сан-Франциско, Лос-Анжелес ва Нью-Йорк.\nЯнги маълумот қандай олинди?\nМуаммо кўламини баҳолашнинг асосий мезони бошқа мамлакатларда аниқланган ҳолатлар сони эди.\nКасаллик Хитой марказидаги Ухань шаҳрида ёйилган бўлса-да, Таиландда иккита, Японияда битта касалланиш ҳолати қайд этилди.\n«Бу мени хавотирга солди. Ухань ушбу уч ҳолатни бошқа мамлакатларга «экспорт» қилгани шуни англатадики, вирус кўлами эълон қилинганидан кўра кенгроқдир», дейди Фергюсон.\nАниқ рақамларни билишнинг иложи йўқ, аммо олимлар вируснинг ўзи, маҳаллий аҳоли сони ва йўловчилар томонидан ҳаво қатнови тўғрисидаги маълумотлар ҳисобга олиниб, тарқалиш даражаси тўғрисида тасаввурга эга бўлишлари мумкин.\nУхань шаҳрида 18 миллионга яқин одам истиқомат қилади, аммо унинг халқаро аэропорти орқали атиги 3,4 минг йўловчи чет мамлакатларга учади.\nНатижалари Империал коллежининг веб-сайтида эълон қилинган тўлиқ ҳисоб-китобларга кўра, гап 1700та касалланиш ҳолати ҳақида кетмоқда.\nВирус ҳақида нималар маълум?\nВирусни лабораторияда текшириш учун беморлардан таҳлил олинган.\nХитой расмийлари ва Жаҳон соғлиқни сақлаш ташкилоти инфекция коронавирусни келтириб чиқаради деган хулосага келишди.\nКоронавируслар оиласи таркибига етарлича кўп вирус киритилади, аммо улардан фақат олтитаси (ва янги вирус билан етти) одамга юқиши мумкин.\n2002 йилда, Хитойда бошланган коронавируснинг тарқалиши натижасида 8098 киши атипик пневмония (атипик – оддий бўлмаган, мураккаб шамоллаш; бу касаллик оғир ўткир респиратор синдроми (SARS) деб ҳам аталади) билан касалланган. 774 киши вафот этган.\n«Одамлар SARS'ни ҳали ҳам даҳшат билан эслайдилар, қўрқув пайдо бўлади, аммо энди биз ушбу касалликларга қарши туришга кўпроқ тайёр бўлдик», дейди Wellcome Trust'дан доктор Жоси Голдинг.\nКоронавирус инфекциясининг оқибатлари турлича: ўртача шамоллашдан ўлимгача.\nЯнги вирус ушбу диапазоннинг ўртасида жойлашган кўринади.\n«Биз янги коронавирус билан дуч келганимизда, аломатлар жиддийлигини аниқлашга интиламиз. Бу сафар симптомлар шамоллашни эслатади, яъни хавотирланишга асос бор, лекин бу SARS'дек қўрқинчли эмас», — дейди Эдинбург университети профессори Марк Вулҳаус.\nУ қаердан келган?\nЯнги вируслар доимий равишда аниқланмоқда. Улар вирус борлиги сезилмаган ҳайвонлардан одамларга юқади.\n«Аввалги вирус ёйилиши ёдга олинса, янги короновирус пайдо бўлганда унинг ташувчиси ҳайвонлар эди», — деди Ноттингем университети вирусологи, профессор Жонатан Болл.\nИнсон атипик пневмонияни илк марта Африка циветидан юқтирган.\nЯқин Шарқ респиратор синдроми (Mers) одамларга дромедарлардан — бир ўркачли туялардан мунтазам равишда юқиши кузатилади. У аниқланган 2012 йилдан бери маълум бўлган 2494 зарарланиш ҳолатидан 858таси ўлим билан якунланган.\nВирус ташувчи қайси ҳайвон эканлиги аниқланганда, муаммо осонлашади.\nБу сафар инфекцияни юқтириш ҳолатлари Ухандаги улгуржи денгиз маҳсулотлари бозори билан боғлиқ эди.\nКоронавируснинг ташувчиси бозорда сотиладиган белуха (Шимолий қутб денгизида яшовчи йирик дельфин) каби денгиз сутэмизувчилари бўлиши мумкин, шунингдек, у ерда товуқ, кўршапалак, қуёнлар ва илонлари ҳам сотилади. Инфекция манбасини улар орасидан ҳам излаш керак.\nВулҳауснинг сўзларига кўра, бу аҳоли сони, унинг зичлиги ва вирус ташувчи ҳайвонлар билан яқин алоқада бўлишига боғлиқ.\n«Ҳеч ким навбатдаги вируснинг Хитойда ёки ўша минтақа мамлакатларида содир бўлганига ажабланмаяпти», — дейди у.\nВирус қанчалик тез тарқалади?\nЭҳтимол, ушбу вазиятда энг тинчлантирувчи нарса шуки, янги вирус одамдан одамга юқмайди.\nЎпкани зарарловчи янги вирусларни ўрганишда мутахассислар биринчи навбатда ушбу жиҳатга қизиқишади, чунки вирус ҳаво томчилари - йўталиш ва аксириш орқали жуда тез тарқалади.\nАгар у одамдан одамга юқадиган бўлса, тиббиёт ходимлари орасида ҳам юқтириш ҳолатлари рўй бериши мумкин эди, чунки улар беморлар билан яқин алоқада бўлишади.\nХитой расмийлари бу ҳолат кузатилмаганини таъкидлашмоқда.\nАммо баъзи экспертларнинг фикрига кўра, вирус одамдан одамга юқмаслиги ҳақида гапиришга жуда эрта.\n«Жуда қисқа вақт ичида зарарланган 59 кишининг барчаси ҳайвондан юқтирган бўлиши керак. Интуиция бу жуда кўп эканлигини кўрсатмоқда, шунинг учун савол очиқ қолмоқда», — деди Жонатан Болл.\n«Мен баҳолашда эҳтиёткорроқман. Аниқ гап айтишга жуда эрта. Коронавирусларнинг кўпи (одамдан одамга) юқумлидир ва бу мени безовта қилади», — дея қўшимча қилади Вулҳаус.\nТарқалиш тезлиги қандай?\nБарча беморларда аломатлар 2019 йил 12 декабрдан 29 декабргача пайдо бўла бошлаган.\nЯнги инфекцияланиш ҳақида хабар берилмаган.\n«Бошқа ҳолатлар йўқлигини ижобий дея оламиз. Хитой жиддий қарамоқда ва эпидемияни тўхтатиш мумкин. Бу ёғини вақт кўрсатади», — дейди Голдинг.\nХитой янги йили олдидан миллионлаб одамлар мамлакат бўйлаб саёҳат қилишлари натижасида вирус тарқалиши мумкин деган хавотирлар бор.\nХитой расмийлари қандай чоралар кўряпти?\nВирус юқтирган одамлар бошқа беморларга тарқалиш хавфини бартараф этиш учун изоляторларда даволанишди.\nБеморлар билан алоқада бўлган 150 нафардан ортиқ одам ҳам ҳозирда кузатув остида.\nЙўловчиларни текшириш учун тана ҳароратини аниқловчи сканерлар ўрнатилди.\nДенгиз маҳсулотлари бозори тозалаш ва зарарсизлантириш учун ёпилди.


"Раҳима 'Дунё гўзали'да қатнашишга лойиқ!" - BBC News O'zbek\n"Раҳима 'Дунё гўзали'да қатнашишга лойиқ!"\nImage caption Раҳима Ғаниева моделлик тренингларидан ўтган\nИндонезиянниг Бали оролида ўтаётган жаҳоннинг энг дабдабали ва жозибадор тадбирларидан бири "Дунё гўзали" танловида илк бора Ўзбекистон вакиласи ҳам иштирок этмоқда.\n18 ёшли Раҳима Ғаниева "Дунё гўзали" сайтининг иштирокчилар ҳақидаги саҳифасида жойлаштирилган таништирув видеосида 20 июлда бўлиб ўтган кўрикда "Ўзбекистон гўзали" бўлиб ғолиб чиққанини айтади.\nБироқ шоу-бизнес аҳли ва жамоатчилик афтидан бу танловдан буткул бехабар қолган. Кўплар фикрида бу танлов аслида ўтказилмаган.\nРаҳиманинг қандай қилиб "Дунё гўзали" танловига тушиб қолгани борасида унинг яқинлари ҳам лом-мим дейишмаяпти. "Унинг фақат ўзи гапириши мумкин бу ҳақида," - дейди исми-шарифи ошкор этилмаслигини сўраган дугонаси Би-би-си билан суҳбатда. Суҳбатдош "Ўзбекистон гўзали" билан қандай танишгани ва унинг қандай инсонлиги ҳақида қуйидагиларни ҳикоя қилди.\n"Раҳима билан илк марта 2010 йилда танишдик. Биз икковимиз ҳам ўшанда Туризм коллежига ўқишга кирдик. Биринчи кунданоқ у мени ўзининг стиль ҳисси ва ташқи қиёфаси билан лол қолдирди. У жуда қизиқ ташқи кўринишга эга. Ундан ташқари, у жуда қизиқчи, у билан бирга бўлиш мен учун ҳар доим завқли, чунки у жуда ҳазилкаш инсон. Унинг ёнида ўзимни жуда қулай ҳис қиламан.\nБиринчи курс жуда завқли ўтди, лекин 2 ва 3-курсларда кам кўришадиган бўлиб қолдик, чунки мен ҳам, Раҳима ҳам олийгоҳга киришга тайёрланаётгандик.\nРаҳиманинг ташқи қиёфаси ҳар доим моделларникига ўхшарди, шунинг учун ҳамма дугоналаримиз билан уни Моделлик агентлигига боришга ундардик.\nУ бу чақириқларга қулоқ тутиб, "Promodel" моделлик агентлигида таълим олди. Учинчи курсда ўқиётганимизда эса иккимиз биргаликда "Asian style" деган моделлик агентлигига қатнадик.\nБу агентликда ўқиётганимизда бизда ҳар ҳил психологик тренинглар бўлиб турарди, дефиле, актёрлик маҳорати... Айнан шу пайтларда Раҳима ҳақиқатдан очиларди, чексиз талантини намойиш қиларди.\nЭсимда бор, бир марта бизда ўзга сайёраликлар ролига кириш топшириғи берилган. Жуда кулгили бўлганди! Раҳимадан ҳеч буни кутмагандим. У сочларни тўзғитиб, ёйиб олди-да, гўёки ўзга сайёраликларга ўхшаб юриб берганди, ролга кириб кетганди.\nРаҳимага жуда чиройли суратлар билан яхши портфолио қилиб беришди. Уни кейин мусиқий клипларга таклиф қилишни бошлашди.\nУ "Жаҳон гўзали" танловида қатнашишга ва Ўзбекистонимизга, бениҳоят гўзал шаҳримизга вакиллик қилишга лойиқ! Танловга энг лойиқ қизни танлашди!\nУ жуда меҳрибон инсон, ва ҳар доим, ҳар қандай иш бўлмасин, ҳаммага ёрдам беради. Ўзбекистонимизда, тўғри, чиройли қизлар кўп, лекин Раҳима шу қизлардан бири."


Ғузордаги заводда норозилик намойиши уюштирган ишчиларнинг 3–4 ойлаб маош олмагани рад этилди. «Enter Engineering» заводидан репортаж\nҚашқадарё вилояти Ғузор туманидаги «Enter Engineering» компанияси 3 ойдан бери ойлик маоши бермаётгани сабабли ишчилар норозилик намойиши уюштиргани ва компания бу ҳолатга муносабат билдиргани ҳақида хабар берилган эди. Воқеа юзасидан Энергетика вазирлиги томонидан ОАВ вакиллари учун 24 октябрь куни заводда пресс-тур ташкил этилди, деб хабар берди «Tez News» мухбири.\nТаъкидланишича, унда журналист ва блогерлар билан мулоқот қилган «Uzbekistan GTL» заводи бош директори Фахриддин Aбдурасулов норозилик намойиши уюштирган ишчилар воқеасига муносабат билдирган. Унинг сўзларига кўра, ишчиларнинг 3—4 ойлаб иш ҳақи олмагани ҳақидаги хабарлар асоссиз ҳисобланади:\n«3 ойлик, 4 ойлик деганлари ҳақиқатга тўғри келмайди. Иш қурилиш майдонида 2 хил тартибда йўлга қўйилган: бажарадиган ишига қараб ва ойлик, яъни ‘оклад’ бўйича олинадиган. Бу ерда бажарилган иши бўйича ойликларда сентябрь ойидагина камчиликлар бўлган. Текшириб, қабул қилиб олиш жараёни чўзилган. Бу ерда топширувчининг ҳам, қабул қилувчининг ҳам камчилиги бўлган. Камчиликка йўл қўйган ҳар бир ходимга йўл-йўриқ кўрсатилди, шунингдек, катта камчиликка йўл қўйганлар бўлса, ишдан олиш ёки бошқа ишга ўтказиш масаласи кўрилди. Ҳозирги кунда бу нарса амалга оширилмоқда. Қашқадарё вилояти ҳокимлиги, касаба уюшмаси ва ‘Ўзбекнефтгаз’ вакилларидан иборат комиссия ташкил этилди, бу комиссия ҳар бир ходим билан уларнинг муаммоларини ўрганиб, чора-тадбирлар кўради».\n«Лойиҳа тасдиқланаётган маҳалда 8 мингтагача одам ишлаши режалаштирилган. Март ойида бошланган пандемия сабаб бу ерда иш жараёни сустлашиши бошланди. Республикада карантин қоидалари юмшатилганидан кейин қўшимча турадиган жой, қўшимча овқатланадиган жой, иш жойи таъминлангандан кейингина ўринларни 12 минг кишига кўпайтиришга эришилди. 12 минг одамга кўпайтирилишининг сабаби — лойиҳани муддатида топшириш. Бу орада ишчиларга бўлган эътибор четда қолганлиги ҳозир намоён бўлиб турибди. Шунинг учун ҳам бугунги кунда ишчи гуруҳ ташкил қилинган. Ҳозирда барча муаммолар ҳал этилди. Ойликлар сентябрь ойиники ҳам тўлиқ узилган. ‘Enter Engineering’ компанияси ишчиларига 43 миллиард сўм сентябрь ойи учун тўлаб берилган. Яна бир нарсани айтиб ўтишим лозим: 12 минг одамнинг ичидан ўртада битта ёки қанчадир одамда ҳисоблашда, яъни бухгалтерияда қўшимча иш вақтини ҳисобламагани учун камчиликлар чиқди. Шу ишлар ҳозир тўлиқ йўлга қўйилди. Бундан кейин бунақа камчиликлар, яъни табелни юритиш, бухгалтерия ҳисобларининг ўз вақтида юритилиши ‘Enter Engineering’ назоратига олинди», — дейди Фахриддин Абдурасулов.\nШунингдек, завод ишчилари билан бўлган суҳбатда шахсини ошкор қилишни хоҳламаган ходимларнинг баъзилари ўзларининг 60—70 кунлаб мажбурий ишлатилганини маълум қилган. Аммо компания мутасаддилари иштирокидаги савол-жавобларда завод ишчиларининг бундай муддатда иш олиб бормагани, ўз ихтиёри билан ажратилган дам олиш кунларида (8 кун) ишлаган ходимларга бу учун қўшимча ҳақ берилгани билдирилган.\nПресс-тур доирасида лойиҳанинг иқтисодий таҳлиллари бўйича тақдимот ҳам бўлиб ўтган. Унга кўра, завод ишга туширилиши билан йилига 1,5 миллион тоннагача нефть маҳсулотлари импорти камайтирилиши режалаштирилган. Йиллик қайта ишлаш қуввати 3,6 миллиард кубометрни ташкил этади. Лойиҳани амалга ошириш муддати 2017—2020 йиллар этиб белгиланган. МЧЖ заводи йилига жами 1,5 миллион тонна юқори сифатли ва экологик тоза бўлган синтетик ёқилғи ишлаб чиқаради. Жумладан,\n724,6 минг тонна дизель ёқилғиси;\n307,3 минг тонна авиа керосин;\n437,3 минг тонна нафта;\n53,4 минг тонна суюлтирилган газ.\nҲозирда умумий лойиҳа бажарилиши жами 91 фоизга етган. Заводнинг деталь лойиҳалаш ишлари якунланган. Қурилиш-монтаж ишлари 76,3 фоизга бажарилган бўлиб, бир пайтнинг ўзида заводни ишга тушириш олди ва созлаш ишлари параллел равишда босқичма-босқич амалга оширилмоқда.\nМатериаллар, технологик ускуна ва жиҳозларни қурилиш майдонига етказиш ишлари ҳам якунига етмокда. Заводда жами 48,7 минг тонна оғирликдаги ускуна ва жиҳозлар ўрнатилиши белгиланган ва шу кунга қадар деярли барчаси технологик ҳудудда ўрнатилган.\nҚурилиш майдонида 12 мингга яқин қурувчи, муҳандис ва мутахассислар жалб қилинган. Ишларга жами 750 дона оғир ва махсус қурилиш техникаси сафарбар этилган.\nЖами қурилиш давомида:\n200 минг куб метр бетон қуйиш ишлари;\n6,5 минг км электроэнергия ва коммуникация тизимининг кабеллари ўрнатилиши;\n40 минг тонна металлоконструкциялар ва технологик ускуналар ўрнатилиши;\n1,5 миллион диаметр/дюйм қувурлар ўрнатилиши;\n240 минг квадрат метрдан зиёд бўяш ва изоляция ўрнатиш ишлари бажарилмоқда.\nЗаводнинг асосий технологик жараёни — Фишер-Тропш синтези учун мўлжалланган реакторларни йиғиш ва монтаж ишлари тўлиқ якунланган. Қурилиш майдонида ўзбекистонлик мутахассислар, шунингдек, Япония, Италия, Корея Республикаси, Буюк Британия, Россия, Ҳиндистон, Филиппин ва бошқа давлатлардан мутахассилар жалб қилинган.\nҚурилиш ишларига жалб қилинган мутахассис ва ишчилар учун муносиб дам олиш шароитларини яратиш мақсадида бир вақтда 10 мингача сиғимга эга бўлган вақтинча турар жойлар барпо этилган. Овқатланиш учун эса ошхоналарда шароитлар етарли.\nҲозирда GTL заводида ишга тушириш олди ва созлаш ишлари бошланган.\nАввалроқ заводда ишчилар намойиши бўлгани ва компания матбуот хизмати ҳолат юзасидан «Tez News»га маълумот бергани хабар қилинганди. Таъкидланишича, ҳодиса 21 октябрь куни эрталаб ишчилар учун мўлжалланган ошхонадаги моноблок тизимидаги (электрон кириш тизими) техник носозлик туфайли содир бўлган. Оқибатда улар кундалик овқатланишга кира олмаган. Бу эса катта норозилик келтириб чиқарган.\nКейинчалик «Enter Engineering» компанияси Меҳнат кодекси талабларини қўпол равишда бузгани айтилиб. Қонунчилик палатаси депутати Одилжон Тожиев «Uzbekistan GTL» заводини қураётган бу компания Меҳнат кодекси 161-моддаси талабларини қўпол равишда бузганлигини ўзининг Telegram каналида ёзиб қолдирган. Қайд этилишича, кодекснинг бу моддасида ходимнинг меҳнатига ҳақ тўлаш ҳар ярим ойда бир мартадан кам бўлиши мумкин эмаслиги белгилаб қўйилган.


Таъсир қилар экан... » Ўзбекистон янгиликлари – Zamin.uz\nТаъсир қилар экан...\n– Етимнинг олдида ота-онангиз борлигини эслаб, мақтаниб гапирманг ёки болангизни унинг кўз ўнгида эркалаб, ўпманг.\n– Беморнинг олдида соғлигингиз яхшилигини, ҳамма аъзоларингиз бус-бутун ишлаётганини айтманг.\n– Уйланолмай турган кишининг олдида "Аёлим дазмол қилди", "Овқат пишириб қўйибди" каби гапларни гапирманг.\n– Турмушга чиқиши кечиккан қизнинг ёнида "Эрим ундай деб эркалайди. Кеча дўкондан фалон номли атир олиб бердилар" каби гапларни гапирманг.\n– Уйланганига кўп бўлган, аммо ҳали фарзандли бўлмаган кишининг олдида "Катта ўғлимнинг мактабига мажлисга бордим", "Қизимга кўйлак олиб келдим" каби гапларни айтманг.\n– Турмушга чиққанига анча бўлиб, ҳали фарзанд кўрмаган аёлнинг ёнида "Дадаси ўғлимнинг мактабига мажлисга кетдилар", "Кеча болаларни ўйнатгани истироҳат боғига олиб бордик" каби гапларни гапирманг.\n– Ишсиз одамнинг олдида "Кеча ойлик чиққан эди. Ярми нақд, ярми пластикка тушибди" каби гапни гапирманг.\n– Моддий имконияти чекланган кишининг олдида "Якшанба куни бозор қилгани бордик. Ўзиям бозорни кўчириб келибмиз" каби гапларни гапирманг.\n– Анча йиллардан бери бир-иккита кийимини алмаштириб кияётган кишининг олдида "Ўзимга бир қатор кийим қилдим. Ўзи кийимларим етарли эди, тўйларга кийгани алоҳида олиб қўйдим-да. Аёлимга кўйлак, қизимга кофта олдим" каби гапларни умуман гапирманг.\n– Овқат олиб ейишга пули йўқ ёки пули кам одамнинг ёнида "Улфатлар билан "Ялпиз"га бордик. Алоҳида жой буюртма бериб қўйгандик. Ўзиям ажойиб ўтириш бўлди. Официант коланинг биттаси бўшаши билан янгисини олиб келди. Қўйни ярмини ебмиз" каби гапларни умуман гапирманг.\n– Иссиқ қаттиқ бўлаётган бўлса ҳам пули камлиги, рўзғоридан орттиролмагани учун дарё бўйларига дам олишга боролмайдиган кишиларнинг олдида "Вой, бу иссиқда шаҳарда туриб бўлармиди. Чорвоққа кетдик. Оилавий ўша ерда бир ой туриб келдик. Сувиям жуда зўр-да. Ўзимиз ижарага алоҳида жой олдик" каби гапларни гапирманг.\n– Уйида газ ёнмайдиган, овқатни ўчоқда пиширадиган кишининг ёнида "Кеча газни бироз пасайтириб қўйдим. Ўзиям бир метр ёняпти" деган гапни гапирманг.\nЯнгиликлар » Ҳаёт тарзи » Таъсир қилар экан...\n17:13 Отангга ўхшама ўғлим...\n22:19 Яхши келиннинг 10 белгиси